ПЕРЭГРЫНАЦЫЯ
КОПІІ АБРАЗА МАЦІ БОЖАЙ БУДСЛАЎСКАЙ
ПАДЧАС ГОДА ВЕРЫ 2012–2013

Набажэнствы падчас трыдуума і перэгрынацыі абраза

Арганізацыйная інфармацыя

1. Трыдуум
Трыдуум, прысвечаны падрыхтоўцы парафіі да сустрэчы з Маці Божай Будслаўскай, распачынаецца за тры дні да запланаванага прыбыцця абраза. Матэрыялы па падрыхтоўцы да перэгрынацыі павінны дапамагчы лепш перажыць сустрэчу з Маці Божай Будслаўскай падчас знаходжання Яе абраза ў парафіяльнай святыні. Гэтая падрыхтоўка ўключае наступныя задачы:
1) Праінфармаваць парафіянаў пра трыдуум і перэгрынацыю абраза ў парафіі. 
Папярэджваць пра трыдуум і перэгрынацыю, а таксама рыхтаваць да гэтага парафію трэба на працягу дастаткова доўгага часу. Для гэтага неабходна:
— маліцца некалькі тыдняў перад перэгрынацыяй, асабліва па нядзелях;
— праз аб’явы падаваць інфармацыю пра трыдуум і перэгрынацыю, іх мэты і праграму;
— расказваць пра перэгрынацыю на ўроках катэхезы і на сустрэчах з рознымі малітоўнымі і рэлігійнымі групамі;
— звярнуцца да хворых з просьбаю аб малітве ў інтэнцыі перажываемага трыдуума і перэгрынацыі абраза ў парафіі.
2) Упрыгожыць касцёлы і капліцы, прыдарожныя крыжы, дамы, вуліцы, дарогі на тэрыторыі парафіі, асабліва той шлях, па якім будуць несці абраз.
3) Падрыхтаваць у касцёле месца для абраза (падстаўка — 
92 см даўжынёю і 40 см шырынёю), добра бачнае і даступнае, але каб яно не парушала структуры прэзбітэрыя (алтара, табэрнакулюма). Памеры абраза: вышыня — 78 см, шырыня — 70 см, таўшчыня рамы — 6 см.
4) Вызначыць дэлегацыю, якая будзе вітаць абраз ад імя парафіяльнай супольнасці (дзеці, моладзь, дарослыя).
5) Падрыхтаваць тэксты прывітанняў, якія павінны ўключаць наступныя элементы: прывітанне Маці Божай Будслаўскай у выяве абраза, выяўленне даверу да Бога праз заступніцва Марыі. Пробашч, вікарый ці іншая асоба, кампетэнтная ў галіне тэалогіі і моўнай стылістыкі, павінны загадзя праверыць тэксты прамоваў.
6) Прызначыць людзей для нясення абраза — для гэтага спатрэбіцца некалькі групаў у залежнасці ад даўжыні шляху, па якім будзе ісці працэсія з абразом.
7) Вызначыць людзей, якія будуць падтрымліваць парадак падчас працэсіі з абразом і святой Імшы з нагоды сустрэчы. Неабходна паклапаціцца, каб на паркоўцы былі забяспечаны месцы для рухомай капліцы і аўтамабіля арцыбіскупа.
8) Запрасіць на прывітанне абраза святароў, асобаў манаскага стану, клерыкаў, якія паходзяць з парафіі.
9) Парафія павінна забяспечыць начлег для святара, які суправаджае абраз, а таксама бяспечнае месца для аўтамабіля — рухомай капліцы.

2. Прывітанне абраза (з удзелам арцыбіскупа)
— Абраз перавозіцца ў рухомай капліцы да месца, узгоднененага з пробашчам парафіі (мяжа парафіі, мяжа мясцовасці, іншыя прыдатныя месцы). Лепш за ўсё прывезці абраз да мяжы мясцовасці, у якой знаходзіцца парафіяльны касцёл. Перад рухомай капліцай можа ехаць толькі суправаджальны аўтамабіль. Капліцу можа таксама суправаджаць аўтамабільны картэж з рэлігійнымі эмблемамі парафіі, якая развітваецца з абразом ці сустракае Яго (ад або да мяжы парафіі). Аднак гэтыя аўтамабілі заўсёды павінны ехаць за рухомай капліцай. 
— Перад прывозам абраза на працягу некалькіх хвілін звоняць званы. У момант прыбыцця абраза звон прыглушаецца. 
— Пасля таго, як абраз будзе дастаны з рухомай капліцы, гучыць спеў «Будслаўскі апэль» або іншая адпаведная песня.
— Працэсія праходзіць у наступным парадку: міністранты з кадзільніцаю і лодкаю; міністрант з крыжам у суправаджэнні двух міністрантаў са свечкамі; вернікі з харугвамі і ферэтронамі; іншыя міністранты; законныя сёстры; святары; пробашч, арцыбіскуп (ці яго прадстаўнік); вернікі, якія будуць несці абраз (напр., бацька сям’і, маці сям’і, прадстаўнікі моладзі ці іншых групаў насельніцтва). Падчас працэсіі выконваецца спеў у гонар Маці Божай (напр., «Маці Божая Будслаўская»).

3. Усталяванне абраза на троне
— Спеў.
— Акаджванне абраза.
— Чытанне Евангелля (Лк 1, 39–45).
— Прамова пробашча (3–5 хвілін).
— Спеў.
— Ушанаванне абраза парафіянамі — дзецьмі, моладзю, дарослымі.
— Ускладанне кветак перад абразом Маці Божай.

4. Урачыстая Імша пад кіраўніцтвам арцыбіскупа (або яго дэлегата)
Цэлебруецца святая Імша пра Маці Божую, калі гэта дазваляюць літургічныя прадпісанні.
— Пасля літургічнага прывітання — кароткая прамова пробашча.
— Уступнае слова арцыбіскупа, чын пакаяння.
— Гімн «Хвала на вышынях», калекта.
— Літургія слова (можна выкарыстаць чытанні з Рытуала перэгрынацыі — гл. стар. 40-44).
— Казанне (прамаўляе арцыбіскуп, а калі ён адсутнічае — прызначаны святар).
— Вызнанне веры.
— Працэсія з дарамі (паводле ўстаноўленага ў парафіі парадку).
— Малітва пасля Камуніі, а затым — падзяка арцыбіскупу ад вернікаў, а таксама словы ўдзячнасці пробашча за цэлебрацыю прывітання Маці Божай Будслаўскай у Яе абразе на тэрыторыі парафіі.
— Заключнае слова арцыбіскупа.
— Урачыстае пастырскае благаслаўленне.

5. Тэмы разважанняў падчас трыдуума і фармуляры Імшаў
Тэмы разважанняў і фармуляры Імшаў на асобныя дні трыдуума прапанаваныя ў Рытуале перэгрынацыі (гл. стар. 27-39). Падчас гэтых Імшаў чытаецца «Хвала на вышынях» і Сімвал веры.

6. Адарацыя Найсвяцейшага Сакрамэнту
— Найсвяцейшы Сакрамэнт знаходзіцца ў манстранцыі на алтары (але не на фоне абраза).
— Адарацыя адбываецца згодна з устаноўленым у парафіі парадкам (можа быць вызначаны час адарацыі для жыхароў асобных вуліц ці тэрыторый парафіі, для манаскіх супольнасцяў, малітоўных груп і г. д.).
— Дапаможны тэкст адарацыі гл. на стар. 74-78.
— Вернікам павінна быць забяспечана магчымасць прыступіць да сакрамэнту пакаяння (святары павінны дзяжурыць у канфесіяналах).
— На заканчэнне адарацыі — благаслаўленне Найсвяцейшым Сакрамэнтам.

7. Чуванне перад абразом Маці Божай
Набажэнствы падчас перэгрынацыі абраза:
— Набажэнства Божага слова «Маці, якая верна слухае Слова» (гл. стар. 49-54).
— Набажэнства ўшанавання «Марыя — Маці веры» (гл. 
стар. 55-59).
— Пакутнае набажэнства «Маці — Пасрэдніца ў веры» (гл. 
стар. 60-67).
— Ружанец (гл. стар. 79-85).
— Крыжовы шлях (гл. стар. 86-92).

8. Святая Імша апоўначы
Рэкамендуецца, каб святую Імшу апоўначы цэлебравалі святары, якія паходзяць з парафіі. 

9. Чуванне перад абразом Маці Божай
Чуванне адбываецца згодна з устаноўленым у парафіі парадкам.

10. Святая Імша раніцаю
Раніцаю рэкамендуецца святая Імша для людзей, якія працуюць (у 6.30 або 7.00).

11. Святая Імша перад поўднем
Перад поўднем рэкамендуецца цэлебрацыя Эўхарыстыі з удзелам хворых (у 9.00 або 10.00). Адказныя: прадстаўнікі руху «Фацімскі Жывы Ружанец», «Легіён Марыі» і іншыя супольнасці). Пасля гаміліі адбываецца сакрамэнт намашчэння хворых.

12. Чуванне перад абразом Маці Божай
Чуванне адбываецца згодна з устаноўленым у парафіі парадкам.

13. Перад заканчэннем перэгрынацыі
Перад заканчэннем перэгрынацыі абраза ў парафіі супольна чытаецца Літанія да Маці Божай.

14. На памяць пра трыдуум і перэгрынацыю прапануецца:
— актывізаваць у парафіі набажэнства да Маці Божай Будслаўскай;
— каб кожны парафіянін на знак памяці пра акт даверу да Маці Божай паклапаціўся пра набыццё кішэннага абразка Маці Божай Будслаўскай (найлепш ламінаванага), які можна будзе заўсёды насіць з сабою. Няхай кожны зробіць пастанову штодзённа хаця б адзін раз звяртацца да Марыі з наступнымі словамі: «Маці Божая Будслаўская, маліся за нас»;
— каб кожная сям’я набыла абраз Маці Божай Будслаўскай;
— актывізаваць дабрачынную дзейнасць згодна з магчымасцямі і патрэбамі дадзенай парафіяльнай супольнасці (напрыклад, збор ахвяраванняў для бедных).

15. Развітанне з абразом і заканчэнне перэгрынацыі
— Развітанне з абразом адбываецца падчас святой Імшы або іншага набажэнства да Божай Маці. 
— Чытаецца Акт прысвячэння парафіі Маці Божай Будслаўскай (гл. стар. 94-95).
— Вернікі парафіі і пробашч прамаўляюць заключнае слова. Прамовы можна ўзбагаціць адпаведнымі спевамі. У тэксты прамоваў неабходна ўключыць: выяўленне падзякі за дар трыдуума і за перэгрынацыю абраза Маці Божай Будслаўскай, а таксама канкрэтныя пастановы, якія датычаць духоўнага аднаўлення ў парафіі.
— Пасля развітання працэсія з абразом ідзе да рухомай капліцы. Падчас працэсіі спяваюцца адпаведныя песні (як і пры сустрэчы абраза). 
У прызначаны час адбываецца ўрачысты ад’езд абраза ў наступную парафію (гадзіну заканчэння набажэнства і перадачы абраза кожны раз вызначаюць пробашч разам са святаром, які перавозіць абраз). Абраз суправаджае пробашч і дэлегацыя парафіі.

Літургічныя тэксты
на трыдуум і перэгрынацыю
абраза Маці Божай Будслаўскай

Дзень першы

Фармуляр святой Імшы пра Найсвяцейшую Панну Марыю, Маці Касцёла (гл. Рымскі Імшал для дыяцэзій на Беларусі, стар. 1488).

Літургія слова

Першае чытанне
Быц 3, 9–15.20
Устанаўлю варожасць паміж табою і паміж жанчынаю.

Чытанне кнігі Быцця.

Калі ж Адам з’еў з дрэва, паклікаў Пан Бог Адама і сказаў яму: Дзе ты? Ён адказаў: Я пачуў голас Твой у раі і спалохаўся, бо голы я, і схаваўся. Сказаў Бог: Хто сказаў табе, што ты голы? Можа еў ты з дрэва, з якога Я забараніў табе есці? Адам сказаў: Жанчына, якую Ты даў мне, яна дала мне, і еў я. І сказаў Пан Бог жанчыне: Чаму ты гэта зрабіла? Яна сказала: Змей падмануў мяне, і ела я. Тады сказаў Пан Бог змею:
За тое, што ты зрабіў гэта,
ты пракляты паміж усімі жывёламі і паміж усімі звярамі палявымі.
На жываце сваім поўзаць будзеш 
і пыл будзеш есці 
праз усе дні жыцця свайго.
Устанаўлю варожасць паміж табою і паміж жанчынаю,
і паміж патомствам тваім, і паміж яе патомствам.
Яно сатрэ табе галаву,
а ты сатрэш яго пяту.
І назваў Адам жонку сваю Евай, бо яна стала маці ўсіх жывых.

Гэта слова Божае.

Рэспансарыйны псальм:
Пс 87 (86), 1–3. 4–5. 
Рэфрэн: Ты — вялікая хвала святога Касцёла.

1. Умацаванне яго на святых гарах, *
2. любіць Пан брамы Сіёна 
	 больш за ўсе шатры Якуба. *
3. Абвяшчаецца твая хвала, горад Божы.

Рэфрэн.

5. А пра Сіён будуць казаць: 
	Кожны чалавек на ім нарадзіўся, *
	і Усемагутны яго ўмацаваў.
6. Пан напіша ў перапісе народаў: *
	Гэты там нарадзіўся.

Рэфрэн.

Другое чытанне
Дз 1, 12–14
Трывалі ў малітве разам з Марыяй, Маці Езуса.

Чытанне кнігі Дзеяў Апосталаў.

Калі Езус узнёсся на неба, Апосталы вярнуліся ў Ерузалем з гары, называнай Аліўнай, што непадалёк ад Ерузалема, на адлегласці суботняй дарогі.
І калі ўвайшлі, падняліся ў святліцу, дзе знаходзіліся Пётр і Ян, і Якуб, і Андрэй, Філіп і Тамаш, Барталамей і Мацвей, Якуб Алфеевы і Сымон Зелот, і Юда Якубаў. Усе яны сумесна трывалі ў малітве разам з жанчынамі і Марыяй, Маці Езуса, і з братамі Ягонымі.

Гэта слова Божае.

Спеў перад Евангеллем
Акламацыя: Аллелюя, аллелюя, аллелюя.

Шчаслівая Дзева, якая нарадзіла Пана, 
благаслаўлёная Маці Касцёла, 
Ты захоўваеш у нас дух Твайго Сына, Езуса Хрыста!

Акламацыя: Аллелюя, аллелюя, аллелюя.

Евангелле
Лк 1, 26–38
Вось зачнеш ва ўлонні сваім і народзіш Сына.

+ Чытанне святога Евангелля паводле Лукі.

У той час:

Бог паслаў анёла Габрыэля ў горад галілейскі, які называўся Назарэт, да Дзевы, заручанай з мужам па імені Юзаф, з дому Давіда, а імя Дзевы — Марыя. 
Анёл, увайшоўшы да Яе, сказаў: Вітай, поўная ласкі, Пан з Табою. Яна ж збянтэжылася ад словаў ягоных і разважала, што гэта за прывітанне. 
І сказаў Ёй анёл: Не бойся, Марыя, бо знайшла Ты ласку ў Пана. І вось зачнеш ва ўлонні сваім і народзіш Сына, і дасі Яму імя Езус. Ён будзе вялікі і будзе названы Сынам Найвышэйшага, і дасць Яму Пан Бог трон Давіда, бацькі Ягонага. І валадарыць будзе над домам Якуба вечна, і валадарству Яго не будзе канца. 
А Марыя сказала анёлу: Як станецца гэта, калі я мужа не ведаю? Анёл сказаў Ёй у адказ: Дух Святы сыдзе на Цябе, і моц Найвышэйшага ахіне Цябе. Таму і народжанае Святое будзе названа Сынам Божым. Вось і Альжбета, сваячка твая, і яна зачала сына ў старасці сваёй, і ёсць ужо на шостым месяцы тая, якую называлі бясплоднай; бо для Бога няма нічога немагчымага.
Тады Марыя сказала: Вось я, слуга Пана. Няхай мне станецца паводле твайго слова. І адышоў ад Яе анёл.

Гэта слова Пана.

Малітва вернікаў

Божа, наш Ойча нябесны, Ты даў нам свайго Сына як Збаўцу і Правадніка, а Яго Маці ўчыніў Маці Касцёла. Просім у Цябе благаслаўленняў для нас і ўсяго свету.
1. Молімся за Касцёл Хрыста, каб у Год веры ён абвяшчаў неабходнасць паяднання з Богам і шчырага даверу да Яго.
2. Молімся за Святога Айца, біскупаў, прэзбітэраў і дыяканаў, каб яны адкрывалі свае сэрцы на Божую волю і ядналі людзей у веры і любові.
3. Молімся за вернікаў Мінска-Магілёўскай архідыяцэзіі,
каб падрыхтоўка да юбілею 400-годдзя прыбыцця абраза Маці Божай Будслаўскай была для іх часам духоўнага аднаўлення і паглыблення любові да Марыі.
4. Молімся за пілігрымуючых да санктуарыя ў Будславе, каб праз заступніцтва Маці Божай яны былі адораныя ласкамі ўнутранага перамянення і знайшлі сваё месца ў Божым Сэрцы.
5. Молімся за памерлых, каб яны дасягнулі шчасця неба. 
6. Молімся за нас, сабраных каля алтара, каб сустрэча з Эўхарыстычным Хрыстом узмацніла нашу любоў да ўсіх людзей.
Божа, выслухай нашыя малітвы, якія мы ўзносім ад імя ўсёй дыяцэзіяльнай супольнасці, што адзначае Год веры і юбілей валадарання Марыі. Благаславі нас праз Хрыста, Пана нашага. Амэн.

Дзень другі

Фармуляр святой Імшы пра Найсвяцейшае Імя Марыі (гл. Рымскі Імшал для дыяцэзій на Беларусі, стар. 1490).

Літургія слова

Першае чытанне
Сір 24, 1–2. 8–12
Мудрасць Божая жыве ў выбраным народзе.

Чытанне Кнігі Мудрасці Сіраха.

Пахвала мудрасці — у ёй самой,
і праслаўлена будзе яна сярод свайго народа.
На сходзе Найвышэйшага яна адкрые вусны свае
і перад Ягонай магутнасцю будзе ўсхваляць сябе:
Тады загадаў мне Стварыцель усяго,
Той, хто стварыў мяне, вызначыў месца для майго шатра
і сказаў: У Якубе пасяліся
і ў спадчыну прымі Ізраэль.
Спрадвеку, з самага пачатку Ён стварыў мяне,
і ніколі я не перастану існаваць. 
У святым шатры перад Ім я служыла
і так умацавалася на Сіёне.
Ён таксама даў мне адпачынак ва ўмілаваным горадзе, 
у Ерузалеме ўлада мая.
Укаранілася я ў праслаўленым народзе,
ва ўласнасці Пана, у спадчыне Ягонай.

Гэта слова Божае.

Рэспансарыйны псальм
Пс 45 (44), 11–12. 14–15. 16–17
Рэфрэн: Будзь праслаўлёна, Божая Маці.
11. Паглядзі, дачка, паслухай і схілі сваё вуха, *
забудзь народ свой і дом твайго айца.
12. Кароль прагне тваёй прыгажосці, *
бо ён твой пан, пакланіся яму.

Рэфрэн.

14. Поўная славы выходзіць дачка Караля. *
Адзенне яе вышыта золатам.
15. У вышытым адзенні вядуць яе да Караля. *
За ёю дзяўчаты, сяброўкі яе, уваходзяць да Яго.

Рэфрэн.

16. Вядуць іх з радасцю і ў захапленні, *
уваходзяць яны ў каралеўскі палац.
17. Замест айцоў тваіх будуць твае сыны. *
Ты ўстановіш іх валадарамі па ўсёй зямлі.

Рэфрэн.

Другое чытанне
Эф 1, 3–12
Выбраў нас у Хрысце перад стварэннем свету.

Чытанне Паслання святога апостала Паўла да Эфесцаў.

Браты:

Благаслаўлёны Бог і Айцец Пана нашага Езуса Хрыста, які благаславіў нас у Хрысце ўсялякім духоўным благаслаўленнем на нябёсах, бо Ён выбраў нас у Ім перад стварэннем свету, каб мы былі святымі і беззаганнымі перад Ім у любові. Ён прадвызначыў нас для ўсынаўлення праз Езуса Хрыста, паводле ўпадабання сваёй волі, дзеля хвалы сваёй праслаўленай ласкі, якою Ён адарыў нас ва Умілаваным. 
У Ім мы маем адкупленнне Ягонаю Крывёю, дараванне правінаў, паводле багацця ласкі Ягонай, якою шчодра адарыў нас ва ўсялякай мудрасці і разуменні, дазволіўшы нам пазнаць таямніцу сваёй волі, паводле свайго ўпадабання, якое раней паклаў у Ім для спаўнення паўнаты часу, каб аднавіць усё ў Хрысце: тое, што на нябёсах і на зямлі. 
У Ім мы былі выбраны і прадвызначаны згодна з намерам таго, хто ўсё здзяйсняе паводле пастанаўлення волі сваёй, каб мы, якія раней спадзяваліся на Хрыста, былі для хвалы Ягонай славы.

Гэта слова Божае.

Спеў перад Евангеллем
Лк 11, 28
Акламацыя: Аллелюя, аллелюя, аллелюя.

Шчаслівыя, хто слухае слова Божае
і захоўвае яго.

Акламацыя: Аллелюя, аллелюя, аллелюя.

Евангелле
Мц 12, 46–50
Працягнуўшы руку сваю да вучняў сваіх, сказаў: 
Вось маці Мая і браты Мае.

+ Чытанне святога Евангелля паводле Мацвея.

У той час:

Калі Езус прамаўляў да людзей, Маці і браты Ягоныя стаялі звонку і хацелі пагаварыць з Ім. І нехта сказаў Яму: Вось Маці Твая і браты Твае звонку стаяць і хочуць пагаварыць з Табою.
Ён жа адказаў таму, хто звярнуўся да Яго: Хто маці Мая і хто браты Мае? І, працягнуўшы руку сваю да вучняў сваіх, сказаў: Вось маці Мая і браты Мае. Бо кожны, хто выконвае волю Айца Майго, які ёсць у небе, той Мне брат і сястра, і маці.

Гэта слова Пана.

Малітва вернікаў

Божа, наш Ойча, Ты даў нам свайго Сына як Збаўцу, а Яго Маці ўчыніў Выхаваўцаю хрысціянаў, просім Цябе, выслухай нашыя просьбы, якія мы з даверам узносім да Цябе. 
1. Аб ласцы еднасці для ўсіх ахрышчаных, каб мы былі асяродкам сустрэчы ў любові для ўсіх народаў.
2. Аб ласцы здароўя і духоўных сілаў для папы Бэнэдыкта XVI, біскупаў, прэзбітараў і дыяканаў, каб яны маглі быць сведкамі Евангелля ў свеце.
3. Аб ласцы вернасці Богу для вернікаў нашай дыяцэзіі, каб сваім жыццём яны сцвярджалі маральна-рэлігійныя каштоўнасці.
4. Аб ласцы духоўнай перамены для нашых парафіянаў, каб у іх узрастала вера, надзея і любоў.
5. Аб ласцы вечнага шчасця для нашых памерлых, каб яны радаваліся супольнасці святых у небе.
6. Аб ласцы святасці на штодзень, каб падрыхтоўка да будслаўскага юбілею дапамагла нам станавіцца лепшымі людзьмі.
Божа, выслухай малітвы Твайго Касцёла і ўчыні, каб дзякуючы апецы Найсвяцейшай Панны Марыі ён вёў Тваіх дзяцей да Нябеснай Айчыны. Праз Хрыста, Пана нашага. Амэн.

Дзень трэці

Фармуляр святой Імшы пра Найсвяцейшую Панну Марыю (гл. Рымскі Імшал для дыяцэзій на Беларусі, стар. 1195).

Літургія слова

Першае чытанне
Іс 61, 9–11
Узрадуюся ў Пану.

Чытанне кнігі прарока Ісаі.

Іх патомства будзе вядомым сярод народаў,
і паміж плямёнамі — іх нашчадкі.
Кожны, хто іх убачыць,
пазнае, што яны — патомства, якое Пан благаславіў.
Узрадуюся ў Пану, 
узвесяліцца душа мая ў Богу маім;
бо Ён апрануў мяне ў шаты збаўлення, 
плашчом справядлівасці ахінуў мяне, 
як жаніха, увянчаў каронай,
як нявесту, упрыгожыў сваімі каштоўнасцямі.
Бо, як зямля дае сваю расліннасць, 
і, як сад родзіць пасеянае ў ім,
так Пан Бог учыніць, што ўзыдзе справядлівасць
і слава перад усімі народамі.

Гэта слова Божае.

Рэспансарыйны псальм
1 См 2, 1. 4–5. 6–7. 8abcd
Рэфрэн: Усім сваім сэрцам радуюся ў Пану.
1. Узрадавалася маё сэрца ў Пану, *
узнялася моц мая ў Пану маім,
раскрыліся вусны мае на ворагаў маіх, *
бо радуюся я Тваёй дапамозе.

Рэфрэн.

4. Лук моцных ламаецца, *
а слабыя падпярэзваюцца сілаю.
5. Сытыя наймаюцца за хлеб, а галодныя адпачываюць; *
бясплодная семярых нараджае, 
а шматдзетная знемагае.

Рэфрэн.

6. Пан забівае і ажыўляе, *
кідае ў адхлань і адтуль выводзіць.
7. Пан робіць бедным і багатым, *
прыніжае і ўзвялічвае.

Рэфрэн.

8. З пылу падымае беднага, *
са смецця ўзнімае ўбогага,
каб пасадзіць яго з вяльможамі *
і даць яму ў спадчыну трон хвалы. 

Другое чытанне
Ап 11, 19а; 12, 1. 3–6а. 10аb
Жанчына, апранутая ў сонца, 
і месяц пад ступнямі ног яе. 

Чытанне кнігі Апакаліпсіса святога апостала Яна.

Адчынілася святыня Бога ў небе, і з’явіўся каўчэг Яго запавету ў святыні Ягонай. І вялікі знак з’явіўся ў небе: жанчына, апранутая ў сонца, і месяц пад ступнямі ног яе, а над яе галавою вянец з дванаццаці зорак. І з’явіўся другі знак у небе: вось вялікі вогненны цмок з сямю галовамі і дзесяццю рагамі, а над галавой яго сем дыядэм. І хвост ягоны змятае траціну зорак нябесных і кідае іх на зямлю. І стаў цмок перад жанчынаю, якая павінна была нарадзіць, каб пажэрці дзіця, як толькі народзіць. І нарадзіла яна дзіця мужчынскага полу, якое павінна было пасвіць усе народы жалезным жазлом. І дзіцё было забрана ад яе да Бога і да Ягонага трону. А жанчына ўцякла у пустыню, дзе ёй было падрыхтавана месца Богам. І пачуў я голас моцны, які казаў у небе: Цяпер настала збаўленне, і сіла, і валадаранне Бога нашага, і ўлада Хрыста Ягонага.

Гэта слова Божае.

Спеў перад Евангеллем

Акламацыя: Аллелюя, аллелюя, аллелюя.

Шчаслівая Панна Марыя,
бо, не спазнаўшы смерці, заслужыла 
вянец мучаніцтва пад крыжам Пана.

Акламацыя: Аллелюя, аллелюя, аллелюя.

Евангелле
Ян 19, 25–27
Вось, Маці твая.

+ Чытанне святога Евангелля паводле Яна.

Стаялі ж каля крыжа Езуса Маці Ягоная і сястра Маці Ягонай, Марыя Клеопава, і Марыя Магдалена. Езус, убачыўшы Маці і вучня, які стаяў побач і якога Ён любіў, сказаў: Жанчына, вось сын Твой. Потым сказаў вучню: Вось, Маці твая. І з гэтага часу вучань узяў Яе да сябе.

Гэта слова Пана.

Малітва вернікаў

Праз заступніцтва Найсвяцейшай Панны Марыі ўзнясём да Бога нашыя просьбы.
1. Молімся за Касцёл у нашай Айчыне, каб праз удзяленне святых сакрамэнтаў ён умацоўваў у веры ўсіх сваіх членаў.
2. Молімся за Святога Айца Бэнэдыкта XVI, за нашага арцыбіскупа Тадэвуша Кандрусевіча і ўсё духавенства, каб яны адкрывалі свае сэрцы на дзейнасць Духа Святога і ахвотна неслі Бога давераным ім людзям.
3. Молімся аб святарскіх і манаскіх пакліканнях у нашай архідыяцэзіі і парафіі, за клерыкаў, якія вучацца ў духоўнай семінарыі, каб яны адважна і з любоўю адказвалі на Божы заклік.
4. Молімся за людзей, якія пакутуюць фізічна або духоўна, каб з цярпення Марыі, якая стаяла пад крыжам, яны чэрпалі сілы для пераадолення цяжкасцяў.
5. Молімся за нашых парафіянаў, каб жывыя цешыліся Божым благаслаўленнем, а памерлыя артымалі хвалу збаўленых у небе.
6. Молімся за нашу эўхарыстычную супольнасць, каб еднасць з Хрыстом напаўняла нас радасцю і супакоем, а таксама прамянілася на тых, хто штодня знаходзіцца побач з намі.
Божа, Ты далучыў Найсвяцейшую Панну Марыю да збаўчай містэрыі Твайго Сына, выслухай нашыя малітвы і ўчыні, каб праз Яе заступніцтва мы атрымалі плён Твайго адкуплення. Праз Хрыста, Пана нашага. Амэн.

Дзень прыбыцця абраза

Фармуляр святой Імшы пра Маці Божую Будслаўскую (гл. Рымскі Імшал для дыяцэзій на Беларусі, стар. 1057).

Літургія слова

Першае чытанне
Саф 3, 14–18
Пан, кароль Ізраэля, пасярод цябе.

Чытанне кнігі прарока Сафоніі.

Радуйся, дачка Сіёна! Трыумфуй, Ізраэль! Весяліся і радуйся ад усяго сэрца, дачка Ерузалема! Адмяніў Пан прысуд над табою, прагнаў ворага твайго! Пан, Кароль Ізраэля, пасярод цябе: ужо больш не ўбачыш зла. 
У той дзень скажуць Ерузалему: Не бойся! – і Сіёну: Няхай жа не слабнуць рукі твае! Пан Бог твой сярод цябе, Магутны, Ён збавіць! Будзе вельмі радавацца табе, узрушаны ў любові сваёй, будзе цешыцца табою ў  весялосці, як у святочны дзень.
Я забяру ад цябе нядолю, каб не было больш на табе сораму.

Гэта слова Божае.

Рэспансарыйны псальм
Лк 1, 46–47. 48–49.
 50–51. 52–53. 54–55 
Рэфрэн: Вялікае ўчыніў мне Усемагутны.
46. У тыя дні сказала Марыя:
Велічае душа Мая Пана, *
47. і ўзрадаваўся дух Мой 
у Богу, Маім Збаўцы.

Рэфрэн.

48. Бо ўзглянуў Бог на пакору сваёй слугі, *
і цяпер благаслаўляць Мяне будуць усе пакаленні.
49. Бо вялікае ўчыніў Мне Усемагутны, *
а імя Яго святое.

Рэфрэн.

50. І міласэрнасць Яго з пакалення ў пакаленне *
над тымі, хто Яго баіцца.
51. Паказаў моц сваёй правіцы,
рассеяў тых, хто пыхлівы сэрцам.

Рэфрэн.

52. Скінуў магутных з трону 
і ўзвысіў пакорных.
53. Дабром галодных насыціў, *
а багатых ні з чым адправіў.

Рэфрэн.

54. Прыняў свайго слугу Ізраэля, *
памятаючы пра сваю міласэрнасць,
55. як абяцаў бацькам нашым, 
Абрагаму і яго патомству навекі.

Рэфрэн.

Другое чытанне
Рым 12, 9–16b
Паводле дадзенай ласкі, маем розныя дары.

Чытанне Паслання святога апостала Паўла да Рымлянаў.

Браты:

Любоў — некрывадушная. Майце нянавісць да зла, гарніцеся да дабра; любіце адзін аднаго братняю любоўю, апярэджвайце адзін аднаго ў ветлівасці, у руплівасці не слабніце, духам палымнейце, служыце Пану; цешцеся надзеяй, ва ўціску будзьце цярплівыя, у малітве — трывалыя; у патрэбах святых бярыце ўдзел; дбайце пра гасціннасць.
Благаслаўляйце тых, хто пераследуе вас, благаслаўляйце, а не праклінайце. 
Радуйцеся з тымі, хто радуецца, плачце з тымі, хто плача. Будзьце аднамысныя паміж сабою; не мудруйце празмерна, але наследуйце пакорных.

Гэта слова Божае.

Спеў перад Евангеллем
Лк 1, 45
Акламацыя: Аллелюя, аллелюя, аллелюя.

Шчаслівая тая, якая паверыла, 
што споўніцца сказанае Ёй Панам.

Акламацыя: Аллелюя, аллелюя, аллелюя. 

Евангелле
Лк 1, 39–56
Шчаслівая Тая, якая паверыла.

+ Чытанне святога Евангелля паводле Лукі.

Сабраўшыся, Марыя ў тыя дні паспяшыла ў горную краіну, у горад Юды. І ўвайшла ў дом Захарыі, і прывітала Альжбету. 
Калі Альжбета пачула прывітанне Марыі, узварухнулася дзіцятка ва ўлонні яе, і напоўнілася Альжбета Духам Святым. І ўсклікнула моцным голасам, і сказала: Благаслаўлёная Ты між жанчынамі і благаслаўлёны плод улоння Твайго! І адкуль мне гэта, што Маці Пана майго прыйшла да мяне? Бо калі голас прывітання Твайго загучаў у вушах маіх, узварухнулася ад радасці дзіцятка ва ўлонні маім. І шчаслівая Тая, якая паверыла, што споўніцца сказанае Ёй Панам.
У тыя дні сказала Марыя:
Велічае душа Мая Пана, 
і ўзрадаваўся дух Мой у Богу, Маім Збаўцы.
Бо ўзглянуў Бог на пакору сваёй слугі, 
і цяпер благаслаўляць Мяне будуць усе пакаленні.
Бо вялікае ўчыніў Мне Усемагутны, 
а імя Яго святое.
І міласэрнасць Яго з пакалення ў пакаленне 
над тымі, хто Яго баіцца.
Паказаў моц сваёй правіцы,
рассеяў тых, хто пыхлівы сэрцам.
Скінуў магутных з трону 
і ўзвысіў пакорных.
Дабром галодных насыціў, *
а багатых ні з чым адправіў.
Прыняў свайго слугу Ізраэля, *
памятаючы пра сваю міласэрнасць,	
як абяцаў бацькам нашым — 
Абрагаму і яго патомству навекі.
І прабыла Марыя ў Альжбеты каля трох месяцаў, і вярнулася ў дом свой.

Гэта слова Пана.

Малітва вернікаў

Праз заступніцтва Маці Божай Будслаўскай, Апякункі Беларусі, узнясём да Бога нашыя пакорныя просьбы:
1. «Усялякая мудрасць паходзіць ад Бога» (Сір 1, 1).
Молімся за святы Касцёл, рассеяны па ўсім свеце, асабліва ў нашай Айчыне, каб ён быў рошчынаю Божага Валадарства і вёў людзей да паўнаты еднасці з Хрыстом.
2. «Цудоўная і неўвядальная мудрасць. З лёгкасцю заўважыць яе той, хто любіць яе» (Мдр 6, 12–16).
Молімся за папу Бэнэдыкта XVI, нашага арцыбіскупа Тадэвуша Кандрусевіча, усіх біскупаў, прэзбітэраў і дыяканаў, каб па прыкладзе Марыі, якая адведвала святую Альжбету, яны заўважалі патрэбы сваіх вернікаў і неслі ім Езуса.
3. «Мудрасць — гэта дыханне Божай моцы, чыстае выпраменьванне славы Усемагутнага» (пар. Мдр 7, 25).
Молімся за нашую Айчыну, каб усе яе грамадзяне развівалі сваю веру і кіраваліся Божым законам, які заключаны ў Дэкалогу. 
4. «Плён добрых намаганняў цудоўны, і корань мудрасці не высыхае» (пар. Мдр 3, 15).
Молімся за нашую парафію, каб у час наведвання абраза Маці Божай Будслаўскай мы атрымалі плён унутранага перамянення і добра падрыхтаваліся да святкавання юбілею.
5. «Цярплівы да часу будзе спазнаваць прыкрасць, але пасля радасць яго заквітнее» (пар. Сір 1, 23).
Молімся за ўсіх хворых, церпячых і самотных, каб яны спазналі ласку Божай прысутнасці праз людзей добрых і зычлівых.
6. «Бог стварыў чалавека для несмяротнасці» (Мдр 2, 23).
Молімся за нашых памерлых блізкіх, сяброў, парафіянаў, каб яны атрымалі ўзнагароду вечнага шчасця.
7. «У вернасці і пакоры Пан мае ўпадабанне» (пар. Сір 1, 27).
Молімся за нас, сабраных каля алтара, каб мы, узмоцненыя Найсвяцейшым Целам і Крывёю Хрыста, ва ўсіх жыццёвых сітуацыях па прыкладзе Марыі спявалі Богу «Magnificat».
Пане, выслухай нашыя просьбы, скіраваныя да Цябе, і ўчыні, каб мы радаваліся Тваім дабротам і праслаўлялі Цябе, Даўцу ўсялякага дабра. Праз Хрыста, Пана нашага. Амэн.

Набажэнствы
для выкарыстання падчас трыдуума
і перэгрынацыі

Набажэнства Божага слова
«Маці, якая верна слухае слова»

Спеў.

Сёння мы сабраліся ў нашай святыні, каб падрыхтавацца да прыняцця абраза Маці Божай Будслаўскай, перэгрынацыя якога адбываецца ў архідыяцэзіі. Мы будзем разважаць над словамі са Святога Пісання, у якіх гаворыцца пра Марыю, Маці Збаўцы. Тэксты са Старога Запавету дапамогуць нам задумацца над прадказаннем прыйсця ў свет Месіі, які павінен нарадзіцца з Дзевы. У фрагментах з Новага Запавету мы ўбачым воблік Марыі, у жыцці якой Божае слова стала рэальнасцю. Убачым таксама Дзеву з Назарэта як Маці, якая слухае Божае слова і штодня верна выконвае яго.
Словамі арханёла Габрыэля, скіраванымі да Марыі, папросім аб Яе заступніцтве, каб мы маглі адкрыць свае сэрцы, выслухаць тое, што гаворыць нам Бог, і паразважаць над гэтым.
Вітай, Марыя…

Першае чытанне
Іс 7, 10–14
Вось Дзева зачне і народзіць Сына.

Чытанне кнігі прарока Ісаі.

У тыя дні:

Пан прамовіў да Ахаза такімі словамі: Прасі Пана, Бога твайго, каб даў табе знак ці глыбока ў адхлані, ці высока ўгары.
Але Ахаз адказаў: Не буду прасіць і не буду выпрабоўваць Пана.
Тады сказаў Ісая:
Паслухайце ж, дом Давідаў:
ці мала вам, што дакучаеце людзям,
дык вы яшчэ дакучаеце майму Богу?
Таму Пан сам дасць вам знак:
Вось Дзева зачне і народзіць Сына, 
і дасць Яму імя Эммануэль!

Гэта слова Божае.

Рэпансарыйный псальм
Юдт 13, 18bcde. 19–20а 
(Р.:15, 9d)
Рэфрэн: Ты — вялікая хвала нашага народа.

18. Благаслаўлёная Ты, дачка, ад Найвышэйшага Бога *
па-над усімі жанчынамі, што ёсць на зямлі. 
І благаслаўлёны Пан Бог наш, *
які стварыў неба і зямлю,

Рэфрэн.

19. Твая надзея ніколі не праміне †
ў сэрцах людзей, *
 што ўспамінаюць моц Божую.
20. Няхай Бог учыніць Табе, *
каб ўзвялічана Ты была навекі.

Рэфрэн.

Другое чытанне
Гал 4, 4–7
Паслаў Бог Сына свайго, народжанага ад жанчыны.

Чытанне Паслання святога апостала Паўла да Галатаў.

Браты:

Калі надышла паўната часу, паслаў Бог Сына свайго, народжанага ад жанчыны, падпарадкаванага Закону, каб адкупіць тых, хто падлягаў Закону, каб мы атрымалі ўсынаўленне. А паколькі вы сыны, Бог паслаў у вашыя сэрцы Духа Сына свайго, які ўсклікае: Абба, Ойча! Таму ты ўжо не раб, а сын, а калі сын, то і спадкаемца Божы.

Гэта слова Божае.

Спеў перад Евангеллем
Лк 11, 28
Акламацыя: Аллелюя, аллелюя, аллелюя.

Шчаслівыя, хто слухае слова Божае і захоўвае яго.

Акламацыя: Аллелюя, аллелюя, аллелюя. 

Евангелле
Лк 1, 26–38
Вось зачнеш ва ўлонні сваім і народзіш Сына.

+ Чытанне святога Евангелля паводле Лукі.

У той час:

Бог паслаў анёла Габрыэля ў горад галілейскі, які называўся Назарэт, да Дзевы, заручанай з мужам па імені Юзаф, з дому Давіда, а імя Дзевы — Марыя. 
Анёл, увайшоўшы да Яе, сказаў: Вітай, поўная ласкі, Пан з Табою. Яна ж збянтэжылася ад словаў ягоных і разважала, што гэта за прывітанне.

І сказаў Ёй анёл: Не бойся, Марыя, бо знайшла Ты ласку ў Пана. І вось зачнеш ва ўлонні сваім і народзіш Сына, і дасі Яму імя Езус. Ён будзе вялікі і будзе названы Сынам Найвышэйшага, і дасць Яму Пан Бог трон Давіда, бацькі Ягонага. І валадарыць будзе над домам Якуба вечна, і валадарству Яго не будзе канца. 
А Марыя сказала анёлу: Як станецца гэта, калі я мужа не ведаю? Анёл сказаў Ёй у адказ: Дух Святы сыдзе на Цябе, і моц Найвышэйшага ахіне Цябе. Таму і народжанае Святое будзе названа Сынам Божым. Вось і Альжбета, сваячка Твая, і яна зачала сына ў старасці сваёй, і ёсць ужо на шостым месяцы тая, якую называлі бясплоднай; бо для Бога няма нічога немагчымага.
Тады Марыя сказала: Вось я, слуга Пана. Няхай мне станецца паводле твайго слова. І адышоў ад Яе анёл.

Гэта слова Пана.

Гамілія або каментарый да чытанняў і Евангелля

Мы паслухалі словы Пана. Да кожнага з нас Ён прамаўляе асаблівым, выключным чынам. Чытанне з Кнігі прарока Ісаі вучыць нас глыбей давяраць Богу. Ці верым мы ў Яго дапамогу? Ці, можа, патрабуем знакаў, якія пацвярджаюць Яго прысутнасць і дзеянні?
Праспяваны псальм быў выражэннем хвалы, аддадзенай Богу. У ім мы праслаўлялі Марыю, найцудоўнейшую з жанчынаў. Ці з’яўляецца наша жыццё сведчаннем сапраўднай веры? Ці праслаўляе Бога кожны наш учынак?
Чытанне з Паслання да Галатаў нагадала нам, што мы — не нявольнікі, а дзеці Божыя. Таму мы павінны весці жыццё, годнае хрысціяніна — чалавека, адданага Богу.
Святы евангеліст Лука намаляваў перад намі сцэну, у якой Бог стаў перад Беззаганнай у асобе нябеснага Пасланніка. Ён быў настолькі далікатны, што схіліўся, каб не прыгнесці Яе сваёю веліччу. Ён быў такі велікадушны і пакорны ў адносінах да Марыі, што, бачачы Яе збянтэжанасць і шануючы Яе чалавечую і жаночую годнасць, выказаў свой клопат пра супакой Яе сэрца ў словах: «Не бойся, Марыя» (Лк 1, 30), а затым цярпліва адказаў на Яе пытанне: «Як станецца гэта, калі я мужа не спазнала?» (Лк 1, 34), пакуль не пачуў Яе згоды, поўнай энтузіязму: «Вось я, слуга Пана. Няхай мне станецца паводле твайго слова» (Лк 1, 38).
Бог даліканты ў адносінах да кожнага з нас. Ён уваходзіць у нашае жыццё спакойна, ненавязліва. Ён цярплівы, шануе нашу свабоду і з вялікаю чуласцю скіроўвае да нас словы: «Не бойцеся!» Бог прагне нашай веры, любові, аддання. Які наш адказ? Ці не ўцякаем мы ад Бога? Ці дзелімся з Ім сваімі сумненнямі, страхамі? Ці ўслухоўваемся ў Яго слова так, як Марыя?

Спеў.

Малітва вернікаў

Аддаючы хвалу Марыі, «благаслаўлёнай між жанчынамі», праз Яе заступніцтва ўзнясём да Бога нашы супольныя просьбы.
1. Молімся за святы Касцёл, каб па прыкладзе Марыі ён з любоўю ўслухоўваўся ў слова, якое Бог штодзённа прамаўляе ў літургіі.
2. Молімся за нашых пастыраў, папу Бэнэдыкта XVI, арцыбіскупа Тадэвуша Кандрусевіча, усіх прэзбітэраў і дыяканаў, каб прыклад Марыі дадаваў ім сілы і адвагі ў прыняцці штодзённых выклікаў веры.
3. Молімся за нашу Айчыну, каб Марыя атуляла яе сваёю матчынаю апекаю.
4. Молімся за нашу парафію, каб Марыя выпрошвала для яе вернікаў усе патрэбныя ласкі на шляху да святасці.
5. Молімся за нашых памерлых, каб заступніцтва Марыі адкрыла ім брамы неба.
6. Молімся за нас, удзельнікаў гэтага набажэнства, каб з дапамогаю Марыі мы адкрывалі свае сэрцы на Божае слова і рэалізавалі яго ў сваіх сем’ях і працоўных асяродках.

Благаслаўленне.
Спеў.

Набажэнства ўшанавання
«Марыя — Маці веры»

Спеў.

Будзь праслаўлёна, Марыя, Дачка Бога Айца!
Будзь праслаўлёна, Марыя, Абранніца Духа Святога!
Будзь праслаўлёна, Марыя, Маці Божага Сына!
Езус Хрыстус прыйшоў у свет праз Марыю і праз Яе хоча панаваць у свеце. Яго Маці — найцудоўнейшае стварэнне Бога, хоць сціплае і ціхае. Пакора Марыі была настолькі глыбокая, што нішто не мела для Яе большай прывабнасці, чым весці жыццё, укрытае перад самой сабою і перад усім стварэннем, і быць слаўнай толькі перад Богам. Бог выслухаў просьбы пра ўкрытае і ўбогае жыццё, якое Марыя ўзносіла да Яго, і ў сваёй дабрыні засланіў перад чалавечым позіркам Яе Беззаганнае Зачацце і нараджэнне, таямніцу Яе жыцця і ўнебаўзяцце. 
Бог Айцец згадзіўся на тое, каб за сваё жыццё Яна не ўчыніла ніводнага цуду, які атрымаў бы розгалас, хоць надзяліў Яе для гэтага адпаведнаю ўладаю.
Бог Сын згадзіўся на тое, каб Яна амаль зусім не выказвалася, хоць узбагаціў Яе сваёю мудрасцю.
Бог Дух Святы — нягледзячы на тое, што Марыя была Яго вернаю Абранніцаю, — учыніў так, каб Апосталы і Евангелісты гаварылі пра Яе вельмі мала, толькі тое, што было неабходна, каб свет пазнаў Езуса Хрыста. 

Спеў.

Святая Панна і Маці Бога, Марыя, праслаўляем Цябе і благаслаўляем Цябе. У цемру нашага жыцця Ты прынесла Святло. З Цябе нарадзілася сонца справядлівасці — Твой Сын, Збаўца, Хрыстус.
Будзь праслаўлёна, Панна Марыя, Маці нашага Пана.
Бог прагне, каб мы таксама былі святлом. Ён жадае, каб мы, пазнаўшы Твайго Сына, маглі паказваць правільны кірунак тым, хто жыве ў цемры граху. Ні ў адным чалавеку святло Твайго Сына не заяснела такім цудоўным ззяннем, як у Табе, святая Панна.
Будзь праслаўлёна, Панна Марыя, Маці нашага Пана.
Святая Панна і Маці Бога, Марыя, з першых гадзінаў зямнога жыцця Твайго Сына Ты ішла разам з Ім ажно да выканання волі Айца на Галгоце. 
Будзь праслаўлёна, Панна Марыя, Маці нашага Пана.
Хвала Айцу…

Святая Панна і Маці Бога, Марыя, ты прынесла Езуса, свайго Сына, у святыню, каб ахвяраваць Яго Найвышэйшаму Богу, і разам са сваім Сынам склала ахвяру.
Якая ж Ты прыгожая, о Марыя, поўная ласкі!
Святая Панна і Маці Бога, Марыя, у святыні з вуснаў Саламона ты пачула, што Тваю душу пройдзе меч балесці. Ты вучыш нас, што ўсе цярпенні можна вытрываць, калі са шчырым сэрцам сказаць Богу «так».
Якая ж Ты прыгожая, о Марыя, поўная ласкі!
Святая Панна і Маці Бога, Марыя, калі Твой Сын быў асуджаны на смерць, Ты знаходзілася побач; калі Ён упаў пад цяжарам крыжа, Тваё Сэрца балела; калі Ён паміраў на дрэве крыжа, Тваю душу пранізаў меч болю. 
Якая ж Ты прыгожая, о Марыя, поўная ласкі!
Святая Панна і Маці Бога, Марыя, пад крыжам Ты разам з Хрыстом прынесла ахвяру. Просім Цябе, дапамажы нам годна трываць свой боль.
Якая ж Ты прыгожая, о Марыя, поўная ласкі!
Святая Панна і Маці Бога, Марыя, учыні нас падобнымі да Цябе, каб мы калісьці маглі праслаўляць Цябе разам з анёламі ў небе.
Якая ж Ты прыгожая, о Марыя, поўная ласкі!
Хвала Айцу…

Святая Панна, з падзякаю праслаўляем Цябе як Маці нашага Пана, Маці Таго, каго не агорнуць нябёсы, Маці Езуса, якога Ты насіла ў сваім благаслаўлёным улонні.
Дзякуем Табе, о Марыя, поўная ласкі.
Пакорная слуга Пана, дзякуем Табе за Тваю веру і падпарадкаванне Божай волі.
Дзякуем Табе, о Марыя, поўная ласкі.
У імя ўсяго чалавецтва Ты адказала Богу «так» дзеля нашага збаўлення, якое Бог задумаў для нас і пажадаў падараваць нам.
Дзякуем Табе, о Марыя, поўная ласкі.
Святая Панна, Марыя з Назарэту, Ты стала новаю Еваю, Маці Збаўцы, Маці ўсіх жывых.
Дзякуем Табе, о Марыя, поўная ласкі.
Маці нашага даверу, Ты найлепш ведаеш, за якое мноства справаў мы павінны дзякаваць Божай міласэрнасці, праз якую прыйшло да нас збаўленне.
Дзякуем Табе, о Марыя, поўная ласкі.
Найсвяцейшая Панна Марыя, Ты вучыш нас, што найбольшыя справы здзяйсняюцца ў пакорным слуханні голаса Бога. Дзякуючы Табе мы можам адараваць Твайго Сына ў Эўхарыстыі. 
Дзякуем Табе, о Марыя, поўная ласкі.
Хвала Айцу…

Спеў.

Марыя, найлепшая Маці, Ты заўсёды выслухоўваеш сваіх дзяцей, ратуеш нас у кожнай патрэбе, таму мы молімся да Цябе:
Маці ўсіх, хто верыць у Хрыста, — маліся за нас.
Маці ўсіх, хто будуе сваё жыццё на вучэнні Хрыста,
Маці ўсіх, хто захоўвае Яго слова,
Маці ўсіх, хто страціў Хрыста,
Маці ўсіх, хто Яго шукае,
Маці ўсіх, хто ўжо не разумее Яго,
Маці ўсіх, хто, нягледзячы на гэта, ідзе за Ім,
Маці ўсіх, хто звяртаецца да Яго,
Маці ўсіх, хто выконвае тое, што Ён сказаў,
Маці ўсіх, хто служыць неспасцігальнаму Богу,
Маці ўсіх, хто трывае пад крыжам,
Маці ўсіх, хто прымае волю Айца,
Маці ўсіх, хто спадзяецца насуперак усялякай чалавечай надзеі,
Маці ўсіх, хто памірае з Хрыстом,
Маці ўсіх, хто з Ім уваскрасае,
Святая Марыя, Маці Божая, — маліся за нас.

Тваёй абароне…

Божа Ойча, які ёсць у небе, праслаўляем Цябе за ўсё, што Ты стварыў. Праслаўляем Цябе асабліва за Марыю, якую Ты абраў за Маці Твайго Сына. Яна — наша Заступніца перад Тваім тронам. Разам з Марыяй мы з вялікім даверам прыходзім да Цябе. 
Божа Сыне, Адкупіцель свету, дзякуем Табе за тое, што Ты ўчыніў Марыю сваёй Маці. Яна дала Табе жыццё. Яна з вераю слухала Божае слова, захоўвала яго і дзякуючы гэтаму стала для нас Маці і прыкладам.
Божа Духу Святы, Ты ахінуў Марыю моцаю Найвышэйшага, і Яна нарадзіла свету Божага Сына. Гэтак і нас Ты напаўняеш сваёю моцаю, каб мы паказвалі Хрыста ў нашым свеце.
Ушаноўваючы Марыю, праслаўляем Цябе, Божа ў Тройцы Найсвяцейшай Адзіны, і спяваем...

Гучыць гімн «Magnificat».
Благаслаўленне.
Спеў.

Пакутнае набажэнства
«Маці — Пасрэдніца ў веры»

Спеў.

Мы сабраліся сёння ў гэтай святыні, каб праз пакутнае набажэнства падрыхтавацца да сустрэчы абраза Маці Божай Будслаўскай у нашай парафіі. Гэтае набажэнства — нагода задумацца над сабою, штуршок да ўнутранага аднаўлення, да таго, каб зірнуць на ўласнае жыццё і пачаць жыць па-новаму — у Божай ласцы. Падчас сённяшняй пакутнай літургіі мы жадаем усвядоміць, што мы грэшныя, і паяднацца з Богам у сакрамэнце пакаяння. Просім Марыю, нашую Пасрэдніцу ў Бога, каб Яна выпрасіла для нас святло Духа Святога на час гэтага малітоўнага часу навяртання.
Вітай, Марыя…

Першае чытанне
Зых 20, 1–17
Закон быў дадзены праз Майсея (Ян 1, 17).

Чытанне кнігі Зыходу.

У тыя дні:

Сказаў Бог усе гэтыя словы: 
Я – Пан Бог твой, які вывеў цябе з зямлі егіпецкай, з дому няволі. 
Не май іншых багоў, апроч Мяне.
Не рабі сабе ніякай выявы ідала і падабенства таго, што ўверсе на небе, што ўнізе на зямлі і што ў водах пад зямлёю. 
Не пакланяйся ім і не ўшаноўвай іх. Бо Я Пан Бог твой, Бог зайздросны, які карае дзяцей за беззаконне бацькоў да трэцяга і чацвёртага пакалення тых, хто ненавідзіць Мяне. Але Я выяўляю міласэрнасць да тысяч пакаленняў тых, хто любіць Мяне і захоўвае запаведзі Мае.
Не ўжывай імя Пана Бога твайго дарэмна, бо Пан не пакіне без пакарання таго, хто ўжывае імя Ягонае дарэмна.
Памятай пра дзень шабату, каб свяціць яго. Шэсць дзён будзеш працаваць і рабіць усе працы свае, а сёмы дзень, шабат, для Пана Бога твайго; не рабі ніякай працы ні ты, ні сын твой, ні дачка твая, ні твой нявольнік, ні твая нявольніца, ні жывёла твая, ні чужынец, які знаходзіцца ў брамах тваіх. Бо за шэсць дзён учыніў Пан неба і зямлю, і мора, і ўсё, што ў іх, і на сёмы дзень адпачыў. Таму благаславіў Пан дзень шабату і асвяціў яго.
Шануй бацьку свайго і маці сваю, каб доўга жыць на зямлі, якую Пан Бог твой дасць табе.
Не забівай.
Не чужалож.
Не  крадзі.
Не сведчы фальшыва супраць бліжняга свайго.
Не пажадай дому бліжняга свайго; не пажадай ні жонкі яго, ні ягонага нявольніка, ні ягонай нявольніцы, ні вала ягонага, ні асла ягонага – нічога, што належыць яму.

Гэта слова Божае.

Рэспансарыйны псальм
Пс 50, 8–9. 16–17. 21. 23
Рэфрэн: Справядліваму пакажу збаўленне.
8. Не буду дакараць цябе за твае ахвяры; *
твае ўсеспаленні заўжды перада Мною.
9. Не прыму вала з твайго дому, *
ні казлоў з тваіх загонаў.

Рэфрэн.

10. Бо Мне належаць усе звяры лясныя *
і жывёлы з тысячы гор.
11. Ведаю ўсіх нябесных птушак, *
і звяры палявыя пры Мне.

Рэфрэн.

12. Калі б Я быў галодны, не сказаў бы табе, *
бо сусвет Мой і ўсё, што яго напаўняе.
13. Ці ем Я мяса валоў *
або п’ю казліную кроў?

Рэфрэн.

14. Прынось Богу ахвяру падзякі *
і выконвай свае абяцанні перад Найвышэйшым.
15. Кліч Мяне ў дзень нядолі, *
Я ўратую цябе, а ты Мяне праславіш.

Рэфрэн.

16. Нашто пералічваеш Мае наказы *
і ў вуснах носіш Мой запавет,
17. а сам ненавідзіш настаўленне *
і словы Мае кідаеш за сабою?

Рэфрэн.

18. Калі бачыш злодзея, захапляешся ім *
і сябруеш з чужаложнікамі.
19. Вусны свае адкрываеш дзеля зла, *
і язык твой сплятае падман.

Рэфрэн.

20. Сядзіш і гаворыш супраць брата свайго, *
зневажаеш сына тваёй маці.
21. Ты гэта рабіў, а Я маўчаў. *
Ты думаў, што Я падобны да цябе?

Рэфрэн.

22. Зразумейце гэта вы, хто забывае Бога, *
каб Я не схапіў, і не будзе каму ратаваць.
23. Хто прыносіць ахвяру падзякі, той Мяне шануе, *
і таму, хто беззаганны ў паводзінах, 
Я пакажу Божае збаўленне.

Рэфрэн.

Спеў перад Евангеллем

Акламацыя: Аллелюя, аллелюя, аллелюя.

Шчаслівая Панна Марыя,
бо, не спазнаўшы смерці, заслужыла 
вянец мучаніцтва пад крыжам Пана.

Акламацыя: Аллелюя, аллелюя, аллелюя.

Евангелле
Ян 19, 25–27
Вось, Маці твая.

+ Чытанне святога Евангелля паводле Яна.

Стаялі ж каля крыжа Езуса Маці Ягоная і сястра Маці Ягонай, Марыя Клеопава, і Марыя Магдалена. Езус, убачыўшы Маці і вучня, які стаяў побач і якога Ён любіў, сказаў: Жанчына, вось сын твой. Потым сказаў вучню: Вось, Маці твая. І з гэтага часу вучань узяў Яе да сябе.

Гэта слова Пана.

Разважанне

Мы паслухалі Божае слова. У яго святле жадаем ацаніць сваё жыццё з моманту апошняй сапраўднай споведзі. Божае слова не толькі асуджае, але і абяцае збаўленне. Марыя, стоячы пад крыжам, па волі Хрыста стала нашаю Маці. У хвіліну наймацнейшага цярпення — гледзячы на смерць свайго Сына — Яна прыняла місію мацярынства ў адносінах да ўсіх людзей. Каму з нас не патрэбна маці? Хіба маці можа забыцца пра сваё дзіця? Марыя будзе суправаджаць нас на шляху нашага духоўнага цярпення і вяртання да Бога. Яна дапаможа нам з любоўю вярнуцца да Айца і даверыцца Яго міласэрнасці. Разам з Ёю, найцудоўнейшаю Маці, мы ў хвіліны цішыні зробім рахунак сумлення на аснове Дзесяці Божых запаведзяў. 

1. Не май іншых багоў, апроч Мяне.
— Ці быў я шчаслівы як хрысціянін і ці верыў, што Бог любіць мяне?
— Ці знаходзіў я час на малітву?
— Ці была для мяне малітва размоваю з Богам?
— Што было крытэрыем маіх учынкаў: вера ў Бога ці ў варажбітак, у талісманы і забабоны?
— Ці з’яўлялася выкананне Божай волі прагненнем майго жыцця?

2. Не ўжывай імя Пана Бога твайго дарэмна.
— Ці праслаўляў я Імя Бога?
— Ці не вымаўляў яго без патрэбы?
— Ці не кляўся хлусліва, без патрэбы?

3. Памятай дзень святы святкаваць.
— Ці ўдзельнічаў я ў святой Імшы ў нядзелі і прадпісаныя святы?
— Ці была для мяне святая Імша часам асабістай сустрэчы з Езусам?
— Ці была для мяне нядзеля днём адпачынку?

4. Шануй бацьку свайго і маці сваю.
— Як выглядаюць мае любоў і пашана да самых блізкіх людзей?
— Ці знаходзіў я час на ўстанаўленне добрых адносінаў у сваёй сям’і?
— Ці клапаціўся ў канфліктных сітуацыях пра прымірэнне і ўзаемаразуменне?
— Ці быў я добрым бацькам (маці), які (якая) клапоціцца пра выхаванне дзяцей і дае ім добры прыклад жыцця?
— Ці любіў(-ла) я жонку (мужа), маці, бацьку, дзяцей, братоў, сясцёр і ці праяўляў(-ла) у адносінах да іх сваю любоў?

5. Не забівай.
— Ці не падвяргаў я небяспецы сваё жыццё і жыццё іншых з-за сваёй легкадумнасці, ці не ўчыніў камусьці фізічнага або душэўнага болю?
— Ці не забіў або ці не спрычыніўся да забойства зачатага жыцця?
— Ці не знішчаў сваё здароўе, злоўжываючы алкаголем, палячы, прымаючы наркотыкі?
— Ці захоўваў правілы дарожнага руху?
— Ці не рабіў замаху на сваё жыццё?
— Ці люблю я сваё жыццё як бясцэнны дар Бога і ці стараюся развівацца?

6 і 9. Не чужалож. Не пажадай жонкі бліжняга твайго.
— Ці захоўваў(-ла) я вернасць сваёй(-йму) жонцы (мужу)?
— Ці не ўчыняў грахі супраць чыстасці — адзін або з іншым чалавекам?
— Ці не грашыў супраць чыстасці ў думках, жаданнях або позіркам?
— Ці не глядзеў парнаграфічныя фільмы або часопісы?

7 і 10. Не крадзі. Не пажадай нічога, што належыць бліжняму твайму.
— Ці не ўкраў я чаго-небудзь?
— Ці аддаваў пазычаныя рэчы?
— Ці не быў лянівы, нядбайны ў працы?
— Ці не быў хцівы?
— Ці не зайздросціў?

8. Не сведчы фальшыва супраць бліжняга свайго.
— Ці не хлусіў я?
— Ці не казаў дрэнна пра іншых, ці не абгаворваў іх?
— Ці не ўсчыняў сваркі? 
— Ці не стаў прычынаю разладу паміж людзьмі?
— Ці праяўляў я пашану ў адносінах да тых, хто мне падпарадкаваны?
— Ці не выкарыстоўваў людзей для дасягнення ўласных мэтаў?

У хвіліны цішыні станем у праўдзе перад Богам і адкажам самі сабе на пастаўленыя пытанні рахунку сумлення.

Спеў.

Езус пазірае на нас з любоўю. Ён чакае нас у сакрамэнце споведзі, каб прабачыць нам грахі. Дае шанец пачаць усё нанава, выправіцца, перамяніцца. Давайце не будзем баяцца наблізіцца да Яго і з пакораю, шчыра вызнаць перад Ім грахі. Бог прагне нашага шчасця. Давайце паяднаемся з Ім, каб мы маглі жыць у промнях Яго любові. На гэты час духоўнага паяднання даверым сябе Марыі, Пасрэдніцы ласкаў, і папросім патрэбных сілаў і Божага благаслаўлення.
Тваёй абароне…

Благаслаўленне.
Спеў.

Набажэнства перад абразом
Маці Божай Будслаўскай

Спеў.

Дарагая Маці Божая Будслаўская, вітаем Цябе і прымаем у нашай парафіі ў духу радасці і веры, з якою прывітала Цябе святая Альжбета. Мы прагнем разам з Табою перажываць благаслаўлёныя хвіліны гэтай сустрэчы. Цешымся, што Ты побач з намі. Поўныя пашаны і веры, вітаем Цябе, Марыя, Апякунка Беларусі. Твая прысутнасць схіляе нас да роздуму над сцэнаю з Евангелля паводле святога Лукі, якое сёння, праз 2000 гадоў пасля апісаных падзей, зноў становіцца актуальным.

Евангелле
Лк 1, 39–56
Шчаслівая Тая, якая паверыла.

+ Чытанне святога Евангелля паводле Лукі.

Сабраўшыся, Марыя ў тыя дні паспяшыла ў горную краіну, у горад Юды. І ўвайшла ў дом Захарыі, і прывітала Альжбету. 
Калі Альжбета пачула прывітанне Марыі, узварухнулася дзіцятка ва ўлонні яе, і напоўнілася Альжбета Духам Святым. І ўсклікнула моцным голасам, і сказала: Благаслаўлёная Ты між жанчынамі і благаслаўлёны плод улоння Твайго! Адкуль мне гэта, што Маці Пана майго прыйшла да мяне? Бо калі голас прывітання Твайго загучаў у вушах маіх, узварухнулася ад радасці дзіцятка ва ўлонні маім. І шчаслівая Тая, якая паверыла, што споўніцца сказанае Ёй Панам.
У тыя дні сказала Марыя:
Велічае душа Мая Пана, 
і ўзрадаваўся дух Мой у Богу, Маім Збаўцы.
Бо ўзглянуў Бог на пакору сваёй слугі, 
і цяпер благаслаўляць Мяне будуць усе пакаленні.
Бо вялікае ўчыніў Мне Усемагутны, 
а імя Яго святое.
І міласэрнасць Яго з пакалення ў пакаленне 
над тымі, хто Яго баіцца.
Паказаў моц сваёй правіцы,
рассеяў тых, хто пыхлівы сэрцам.
Скінуў магутных з трону 
і ўзвысіў пакорных.
Дабром галодных насыціў, *
а багатых ні з чым адправіў.
Прыняў свайго слугу Ізраэля, *
памятаючы пра сваю міласэрнасць,	
як абяцаў бацькам нашым — 
Абрагаму і яго патомству навекі.
І прабыла Марыя ў Альжбеты каля трох месяцаў, і вярнулася ў дом свой.

Гэта слова Пана.

Разважанне

Углядаючыся ў аблічча Маці Божай Будслаўскай, паразважаем над пачутымі словамі Святога Пісання. Уявім Марыю, якая ў спешцы адпраўляецца ў далёкае і цяжкае падарожжа, каб дапамагчы сваячцы Альжбеце. Папросім, каб Марыя дазволіла нам суправаджаць Яе на гэтым шляху.
Паспрабуем адчуць тое, што перажывала Яна. Уявім радасць на твары Альжбеты, якая вітае Марыю. Дзве жанчыны, ідучы насустрач адна адной, з радасцю і пашанаю вітаюцца. Паразважаем над іх сустрэчаю, жэстамі, гутаркаю.
— Якія нашы адносіны з блізкімі? Як складваюцца адносіны ў нашых сем’ях?
— Ці можам мы служыць усім без выключэння?
— Ці ёсць людзі, якіх мы пазбягаем і не жадаем прабачыць?
У хвіліну цішыні папросім Марыю, каб Яна дапамагла нам наблізіцца да іх.

Маўчанне.

Марыя, поўная ўдзячнасці, праяўляе перад Богам сваю радасць. Яна праслаўляе Яго за атрыманую ласку, за дабрыню і міласэрнасць. Яна славіць Яго кожнаю хвілінаю свайго жыцця. Малітва Марыі становіцца адлюстраваннем Яе прыгожай, высакароднай душы і індывідуальнасці.
— Як выглядае асабістая малітва кожнага з нас?
— Ці верым мы ў моц малітвы і ці звяртаемся з даверам да Бога?
— Ці ўмацоўваем мы сваю веру ў штодзённай малітве?
У хвіліну цішыні папросім Марыю, каб Яна навучыла нас шчыра і пакорна маліцца.

Маўчанне.
Спеў.

О пілігрымуючая Маці, падчас адведзінаў святой Альжбеты Ты прынесла Ёй благаслаўленне Езуса, просім, выпрасі для нас у свайго Сына ласку больш глыбокай веры, каб мы маглі яшчэ паўней жыць паводле Евангелля. Просім аб навяртанні грэшнікаў, паглыбленні сакрамэнтальнага жыцця, асабліва аб годным святкаванні Дня Пана. Выпрасі для нас згоду і супакой у сем’ях, радасць для дзяцей, мудрасць для моладзі, надзею для беспрацоўных, хворых 
і адзінокіх, каб у нашай архідыяцэзіі была праслаўлена 
міласэрнасць Твайго Сына. Марыя, просім, каб Твая прысутнасць у нашай святыні, парафіяльных супольнасцях 
і ў нашых дамах была знакам Божай прыхільнасці, знакам, які набліжае нас да Сына, а праз Яго ў Духу Святым — да Нябеснага Айца.
Тваёй абароне…

Спеў.

Маці Будслаўская, Апякунка Беларусі!
Спадзеючыся на Тваю матчыну дабрыню і магутнае заступніцтва перад Тваім Сынам, узносім да Цябе нашы пакорныя малітвы і просьбы. Даручаем Табе ўсе справы, асабліва час Твайго наведвання нашай парафіі і архідыяцэзіі, нашага арцыбіскупа Тадэвуша Кандрусевіча, нашых святароў, асобаў манаскага стану, нашыя сем’і. За Тваю прысутнасць і дзейнасць у будслаўскім санктуарыі, за незлічоныя ласкі, якія Ты шчодра выпрошваеш для нас,
— дзякуем Табе, наша Будслаўская Маці!
За Тваю мацярынскую апеку, якою Ты атуляеш нас, ведучы да свайго Сына; за ўзмацненне нашай веры, навяртанне грэшнікаў, суцяшэнне хворых, засмучаных і ўсіх тых, хто заблукаў або жыве ў бязвер’і,
— дзякуем Табе, наша Будслаўская Маці!
За тое, што праз занядбанні ў веры і рэлігійную абыякавасць мы часта адыходзілі ад Бога, забываючыся пра Яго прысутнасць і любоў,
— перапрашаем Цябе, наша Будслаўская Маці!
За тое, што нашыя ўчынкі не заўсёды былі згодныя са святою вераю і адпавядалі годнасці дзяцей Божых — за грахі супраць жыцця, за п’янства, эгаізм, легкадумнасць, зайздрасць, нязгоду і распусту, 
— перапрашаем Цябе, наша Будслаўская Маці!
Маці з Дзіцяткам на руках, праз свой абраз Ты кожную хвіліну прысутнічаеш у нашым жыцці, несучы нам надзею і моц у выпрабаваннях, клопатах і штодзённых справах,
— праслаўляем Цябе і любім Цябе.
Маці нашай веры, Ты ўзмацняеш нашу любоў, дапамагаеш перамагаць зло і ўсялякія слабасці,
— праслаўляем Цябе і любім Цябе.
Будзь нашаю дапамогаю і паратункам, калі нас агортвае расчараванне і спакуса бязвер’я, калі нам пагражае небяспека трапіць у залежнасць або саграшыць,
— просім Цябе, наша Будслаўская Маці.
Падтрымлівай нас, калі мы адчуваем сябе адзінокімі, пакінутымі або знаходзімся ў небяспецы,
— просім Цябе, наша Будслаўская Маці.
Умацоўвай нас у веры, давай нам сілы для аднаўлення жыцця ў духу Божых запаведзяў і Хрыстовага Евангелля,
— просім Цябе, наша Будслаўская Маці.
Будзь Валадаркаю ў нашым асабістым, сямейным, грамадскім жыцці і ў лёсе нашага народа.
— просім Цябе, наша Будслаўская Маці.

Чытаецца малітва да Маці Божай Будслаўскай (гл. стар. 93)

З падзякаю за ўсе атрыманыя ласкі, выслуханыя малітвы і за дар наведвання нашай парафіі праз цудадзейны абраз Маці Божай Будслаўскай, разам з Марыяй, Маці нашай веры, удзячна і радасна праспяваем Богу «Magnificat».

Гучыць гімн «Magnificat».
Благаслаўленне.
Спеў.

Адарацыя Найсвяцейшага Сакрамэнту
з Маці Міласэрнасці

Спеў.

Пане Езу, укрыты ў эўхарыстычнай постаці хлеба! Мы з пакораю і адданасцю сабраліся сёння ў Тваёй святыні, каб паразважаць над дзівоснаю міласэрнасцю Бога, аб’яўленай у Тваім зямным жыцці і ў жыцці Тваёй Маці. Выконваючы волю свайго Айца, Ты прыняў цела з Дзевы Марыі, якая ў хвіліну звеставання стала Маці Бога. Дзякуем Табе за Яе дзейсную любоў у таямніцах адкуплення, а таксама за Яе благаслаўлёнае заступніцтва і духоўнае мацярынства. Прымі, добры Езу, нашыя малітвы, якія мы будзем узносіць праз Яе прасрэдніцтва. Спадзяемся, што Ты выслухаеш нас і праявіш сваю бязмежную міласэрнасць.

Спеў.

Наведваючы дом Альжбеты і Захарыі, Марыя праспявала песню праслаўлення, усведамляючы, што вялікія рэчы ўчыніў Ёй Усемагутны, і сваю міласэрнасць Ён захавае з пакалення ў пакаленне для тых, хто Яго баіцца. Вось і мы, адкупленыя Табою, міласэрны Езу, добра разумеем, што ўсемагутны Пан учыніў для нас вялікія справы і захоўвае для нас сваю міласэрнасць. Прымі гарачую малітву нашых сэрцаў, якую мы прамовім разам з Марыяй, пасля кожнага закліку паўтараючы: Праслаўляе душа мая Пана.
— Праслаўляе душа мая Пана, Марыя, за тое, што Бог выбраў Цябе за Маці Езуса Хрыста, нашага Адкупіцеля.
Праслаўляе душа мая Пана.
— Праслаўляе душа мая Пана, Марыя, за тое, што Ён захаваў Цябе ад граху і адарыў паўнатою ласкаў.
Праслаўляе душа мая Пана.
— Праслаўляе душа мая Пана, Марыя, за тое, што Ты ахвярна супрацоўнічала з Езусам, сваім Сынам, дзеля нашага збаўлення.
Праслаўляе душа мая Пана.
— Праслаўляе душа мая Пана, Марыя, за тое, што пад крыжам Хрыста Ты стала нашаю Маці.
Праслаўляе душа мая Пана.
— Праслаўляе душа мая Пана, Марыя, за тое, што Ты заступаешся за нас у небе.
Праслаўляе душа мая Пана.
— Праслаўляе душа мая Пана, Марыя, за тое, што Ты нікога не пакідаеш і нікім не пагарджаеш.
Праслаўляе душа мая Пана.
— Праслаўляе душа мая Пана, Марыя, за тое, што Ты для ўсіх з’яўляешся Маці Міласэрнасці.
Праслаўляе душа мая Пана.
— Праслаўляе душа мая Пана, Марыя, за тое, што Ты — Каралева і Маці нашага народа.
Праслаўляе душа мая Пана.

Гучыць гімн «Magnificat».

Міласэрны Езу, наш Адкупіцель, сваёй смерцю Ты знішчыў нашы грахі, уваскрасеннем — вярнуў нам жыццё і годнасць дзяцей Божых. Пакорна просім, няхай заслугі Тваёй балеснай мукі, смерці і ўваскрасення дапамагаюць нам не паддавацца слабасцям, абараняюць нас ад спакусаў сатаны і падступнасці гэтага свету. Езу, Ты падарыў сваёй Маці незвычайную ласку пазнання Тваёй міласэрнасці, а таксама далучыў Яе да ўдзелу ў аб’яўленні міласэрнасці праз ахвяру ўласнага Сэрца. Вось, мы аддаем Табе ўсе нашы добрыя ўчынкі, перш за ўсё ахвяры і цярпенні, прынятыя ў духу веры і любові, каб таксама спазнаць Тваю міласэрнасць і сведчыць пра яе іншым. Горача жадаем, каб ажно да краю зямлі ў кожнае чалавечае сэрца ўвайшла Божая міласэрнасць. Яна апраўдвае і асвячае, яна была заслужана Тваёй велікоднаю таямніцаю, у якой Ты аддаў сваё жыццё ў крывавай ахвяры за адкупленне грахоў і жахлівай колькасці зла, што было і будзе ўчынена людзьмі ад пачатку свету да яго сканчэння. А цяпер прымі, міласэрны Езу, малітву ўдзячнасці нашых сэрцаў, якую мы выкажам словамі песні.

Спеў.

Добры Езу, няхай праз Сэрца Тваёй Найсвяцейшай Маці, чулае да ўсялякага болю і бяды, у гісторыі Касцёла і ў лёсе кожнага чалавека аб’явіцца Твая вялікая любоў, міласэрная і прабачальная. Просім Цябе, пасля кожнага закліку паўтараючы: Няхай перад Табою заступаецца Маці Міласэрнасці!
— За Касцёл Хрыстовы, які ў некаторых краінах перажывае пераследаванне і дыскрымінацыю,
Няхай перад Табою заступаецца Маці Міласэрнасці!
— За ўсе хрысціянскія супольнасці, адлучаныя ад адзінага Касцёла,
Няхай перад Табою заступаецца Маці Міласэрнасці!
— За найвышэйшага пастыра Бэнэдыкта XVI, на якім ляжыць адказнасць за лёс Пятровай Лодкі,
Няхай перад Табою заступаецца Маці Міласэрнасці!
— За біскупаў, прэзбітэраў і дыяканаў, манаскія супольнасці, за іх духоўнае і колькаснае развіццё,
Няхай перад Табою заступаецца Маці Міласэрнасці!
— За каталіцкія місіі, святарскія і манаскія пакліканні ў нашай парафіі,
Няхай перад Табою заступаецца Маці Міласэрнасці!
— За дзяцей і моладзь, пазбаўленых духоўнай апекі і матэрыяльнай дапамогі,
Няхай перад Табою заступаецца Маці Міласэрнасці!
— За бацькоў, выхавацеляў і працаўнікоў у галіне аховы здароўя,
Няхай перад Табою заступаецца Маці Міласэрнасці!
— За навуковых работнікаў, прафесараў і настаўнікаў,
Няхай перад Табою заступаецца Маці Міласэрнасці!
— За тых, хто цяжка працуе або пазбаўлены працы,
Няхай перад Табою заступаецца Маці Міласэрнасці!
— За людзей, якія пакутуюць ад залежнасцяў, за канаючых і грэшнікаў,
Няхай перад Табою заступаецца Маці Міласэрнасці!
— За тых, хто шукае Бога і прагне паяднацца з Ім,
Няхай перад Табою заступаецца Маці Міласэрнасці!
— За тых, хто ўжо адышоў у вечнасць і мае патрэбу ў нашай дапамозе, 
Няхай перад Табою заступаецца Маці Міласэрнасці!
— За ўсіх, каму патрэбна Божая міласэрнасць,
Няхай перад Табою заступаецца Маці Міласэрнасці!

Прымі, о міласэрны Езу, нашы пакорныя малітвы і малітвы Тваёй Найсвяцейшай Маці, якую Ты з вышыні крыжа зрабіў таксама і нашай Маці. Няхай Яна нястомна заступаецца за нас, атуляе плашчом сваёй апекі, захоўвае ад няшчасцяў і выпрасіць Божую міласэрнасць. Амэн.

Спеў.

Чытаецца наступная малітва да Маці Божай:
Благаслаўлёная Маці Збаўцы свету, Маці Божай ласкі і міласэрнасці, да Твайго Беззаганнага Сэрца з даверам узносім просьбу: кіруй намі на ўсіх нашых шляхах, благаслаўляй нас у працы, суцяшай ва ўсялякім смутку і цярпеннях, падтрымлівай у нашай барацьбе і ў цяжкасцях, беражы нас ад небяспекі душы і цела і захавай ад усялякага зла. Узглянь асабліва на нашу Айчыну і выпрасі для яе непарушны супакой і бяспеку. Спадзяемся на дабрыню Твайго мацярынскага Сэрца. Верым, што Твой Сын здзейсніць усё, аб чым Ты папросіш, каб праз Цябе яшчэ больш праславіцца цяпер і на векі. Амэн.

Гучыць спеў «Перад велічным Сакрамэнтам».
Благаслаўленне. 

Ружанцовыя разважанні

Радасныя таямніцы

1. Звеставанне Найсвяцейшай Панны Марыі 
(пар. Лк 1. 26–38)
Згадзіўшыся на мацярынства, Марыя вучыць нас прымаць дары, якія могуць быць звязаны з цярпеннем і болем. Маці Збаўцы і Маці збаўленых стала маладая, простая, нясмелая дзяўчына, якая нават не прадчувала велічы той хвалы і таго болю, якія Яе чакалі.
Маці Хрыста, дапамажы нам з удзячнасцю прымаць працу і цярпенне, прыгажосць і дабро, а таксама верыць, што наша жыццё — дар любячага Бога, а не прадвызначэнне лёсу або пакаранне за грахі.

2. Адведзіны Паннай Марыяй святой Альжбеты 
(пар. Лк 1, 39–47)
Марыя вучыць нас несці дапамогу з адданасцю, без розгаласу, і такім чынам сведчыць пра Езуса. Дзе словы пра Бога ўжо нічога не значаць і Ён можа прамаўляць ужо толькі нашым жыццём, там наша чалавечнасць павінна засведчыць пра Яго боства.
Беззаганная Маці, учыні, каб разам з намі Бог уваходзіў у жыццё людзей, якіх мы сустракаем.

3. Нараджэнне Езуса Хрыста 
(пар. Лк 2, 6–11)
Бог стаў чалавекам і пасяліўся сярод нас. З гэтага моманту бездапаможнасць і кволасць з’яўляюцца ўжо праявамі не згубнай слабасці, а збаўчай моцы.
Маці Збаўцы, дапамажы нам прымаць недасканаласць і безабароннасць па прыкладзе Езуса ў ясельках.

4. Ахвяраванне Хрыста ў святыні 
(пар. Лк 2, 22–35)
Марыя прынесла ў ахвяру самае каштоўнае: шчасце, любоў, поспех. Яна вучыць нас чакаць з вераю, што нашыя рукі і сэрцы не застануцца пустыя. 
Маці ласкі Божай, дапамажы нам усвядоміць, што толькі тое, што мы аддаем, можа стаць нашаю ўласнасцю; калі мы хочам захаваць сваё жыццё, то павінны ахвяраваць яго Богу, каб Ён дзейнічаў у ім штодня. 
 
5. Езуса знаходзяць у Ерузалемскай святыні 
(пар. Лк 2, 43–49)
У жыцці мы часта блукаем і падаем, з роспаччу і расчараваннем чагосьці шукаем. А Езус паказвае, што ўсё мае свой пачатак і свой канец у Доме Айца.
Маці Касцёла, навучы нас знаходзіць Бога і прымаць ад Яго дары нават тады, калі яны цяжкія і незразумелыя.

Таямніцы святла

1. Хрост Езуса ў Ярдане 
(пар. Мц 3, 16–17)
Праз хрост мы сталі дзецьмі Бога. Мы атрымалі любоў і прыняцце, а разам з імі — запрашэнне быць святымі, як Бог, на шляхах свайго жыцця — сужэнскага, манаскага або самотнага.
Маці наймудрэйшая, навучы нас любіць саміх сябе так, як нас любіць Бог — любоўю безумоўнаю, але патрабавальнаю.

2. Езус аб’яўляе сябе на вяселлі ў Кане 
(пар. Ян 2, 1. 3. 7–9. 11)
Марыя пазбягала розгаласу, але умела быць чуйнаю. Яна заўважыла праблему маладых сужэнцаў і вырашыла яе так, што адораны не адчуў сябе абавязаным да ўдзячнасці. 
Панна праслаўлёная, учыні, каб інтэнцыі нашых учынкаў былі заўсёды чыстыя, каб дабро, якога ніхто не заўважае, адкрывала нас на Бога і не пакідала няшчаснымі, расчараванымі і непрыязнымі ў адносінах да свету. 

3. Абвяшчэнне Божага Валадарства і заклік да навяртання 
(пар. Лк 8, 1; Мк 14–15)
Бог — Гаспадар нашых сэрцаў. Калі мы дазваляем Яму змяняць нашае жыццё, мы перамяняем свет. Навяртаючыся кожны дзень нанова, мы становімся місіянерамі Яго Валадарства. 
Панна магутная, учыні, каб мы кожны дзень былі гатовы перамяняць сваё жыццё і сведчыць пра любоў Бога да кожнага чалавека.

4. Перамяненне Езуса на гары Табор 
(пар. Лк 9, 28–29. 35)
Сцэна перамянення на гары Табор заклікае нас пазнаваць Бога ў кожным чалавеку, у абліччы кожнага адкрываць Божае падабенства.
Панна ласкавая, учыні, каб мы штодзённа нанова адкрывалі Езуса і набліжаліся да Яго.

5. Устанаўленне Эўхарыстыі
(пар. Мц 26, 26–28)
Цэлебруючы ў Эўхарыстыі муку, смерць і ўваскрасенне Хрыста, мы вучымся быць удзячнымі. Ахвяра крыжа дазваляе паверыць у збаўчы вынік цярпення.
Панна верная, навучы нас дзякаваць за ўсё, што мы маем, каб у Эўхарыстыі наша жыццё набыло сэнс і каштоўнасць.

Балесныя таямніцы

1. Малітва Езуса ў садзе Аліўным
(пар. Лк 22, 41–45)
У Аліўным садзе Езус вучыць нас маліцца. Ён паказвае, як у цярпенні трэба шукаць блізкасці Бога. І хоць часам здаецца, што Ён не прыходзіць з дапамогаю, мы не павінны сумнявацца ў Яго любові.
Марыя, Успамога хрысціянаў, дапамажы нам маліцца і верыць, калі здаецца, што Бог абыякавы і далёкі ад нас. 

2. Бічаванне Езуса
(пар. Ян 19, 1)
Гэтая таямніца вучыць нас прымаць цярпенне ў супакоі, без бунту і злосці… Згаджацца на боль, усведамляючы, што ён можа быць прыладаю духоўнага перамянення, шанцам на развіццё і яшчэ большую блізкасць з Богам.
Суцяшальніца засмучаных, дапамажы нам прымаць цярпенне з вераю, што кожная складаная сітуацыя набліжае нас да праўды пра Бога і нас саміх.

3. Укаранаванне Езуса цернем
(пар. Мц 27, 27–30)
З годнасцю перажыць прыніжэнне можа толькі той, хто ведае сваю веліч дзіцяці Божага. Знішчыць у сабе гэтую годнасць можам толькі мы самі, разрываючы сувязь з Богам.
Прытулак грэшных, дапамажы нам усё больш набліжацца да Езуса, каб ужо нічога не магло знішчыць нашай чалавечнасці.

4. Езус нясе крыж на гару Кальварыйскую
(пар. Мц 27, 31; Лк 23, 26–28)
Крыжовы шлях — гэта дарога, на якой неабходна штодзённа перамагаць самога сябе, прыняць свой крыж, увесь час нанова пераадольваць апатыю, стомленасць, роспач перад чарговым крокам уперад.
Панна, хвалы годная, дадай нам сілаў і дапамажы ісці за Езусам крок за крокам, а таксама быць усё бліжэй да Яго.

5. Укрыжаванне і смерць Езуса
(пар. Ян 19, 17–27; Лк 23, 44–46)
Смерць, з якой нараджаецца жыццё, — гэта найвялікшы і найцяжэйшы дар, які мы атрымалі ад Езуса. Штодзённа можна паміраць па-рознаму, і кожны раз гэта будзе падрыхтоўкаю да канчатковага пераходу са смерці ў жыццё, які адбудзецца ў наш апошні дзень.
Маці балесная, дапамажы нам штодня паміраць для граху, каб каля падножжа крыжа мы разам з Езусам нараджаліся нанова. 

Хвалебныя таямніцы

1. Уваскрасенне Хрыста
(пар. Мц 28, 1–6. 9)
Мы ўваскрасаем, калі выбіраем жыццё, адпрэчваючы зло і грэх.
Каралева анёлаў, дапамажы нам ісці ўслед за Езусам шляхам жыцця, якое ніколі не заканчваецца.

2. Унебаўшэсце Хрыста
(пар. Лк 24, 46–51; Дз 1, 10–11)
Наш Бог — такі блізкі і адначасова такі далёкі; прысутны, але нябачны. Мы ўвесь час нанова шукаем Яго і адкрываем.
Брама нябесная, учыні, каб мы ніколі не былі празмерна ўпэўнены ў сваёй веры і ўвесь час нанова набліжаліся да Бога.

3. Спасланне Духа Святога
(пар. Лк 24, 49; Дз 2, 1–4)
Дух перамяняе каменныя сэрцы, ажыўляе нашу штодзённасць, натхняе моцаю ў слабасці і роспачы. Бог не толькі спадарожнічае нам, але і дзейнічае ў нашых сэрцах.
Каралева Апосталаў, дапамажы нам адкрывацца на Духа Святога, каб Ён аздаравіў у нас тое, што хворае ці параненае, навучыў нас прабачаць, любіць, радавацца і сумаваць.

4. Унебаўзяцце Найсвяцейшай Панны Марыі
(пар. Юдт 13, 18–20; Лк 1, 46–52)
Калі мы даверліва прымаем Божую волю, то з кожным крокам усё больш набліжаемся да Дому Айца. Марыя, прыняўшы Бога ў сваё жыццё, адкрыла неба для сябе і для нас.
Каралева ўсіх святых, учыні, каб мы перажывалі свае поспехі і паражэнні з разуменнем таго, што Бог бачыць нашае жыццё інакш, чым мы, больш праўдзіва.

5. Укаранаванне Найсвяцейшай Панны Марыі
(пар. Ап 12, 1. 10)
Езус навучыў нас, што валадарыць — значыць служыць. Марыя ўсім сваім жыццём служыла Богу і людзям. 
Каралева супакою, навучы кожнага з нас быць маці, бацькам, кіраўніком, сябрам — без прымушэння і ўціску, агрэсіі, зняволення і выкарыстання. Учыні, каб мы заўсёды шукалі дабра іншага чалавека.

Крыжовы шлях
з Балеснаю Маці Прыгожай Любові

Уступная малітва

Балесная Маці Прыгожай Любові, з’яднаная з Езусам у Яго муцы і смерці, Ты суправаджала Яго на Крыжовым шляху, будзь цяпер з намі — мы разам з Табою жадаем разважаць над Яго мукаю і смерцю. Прагнем атрымаць ласкі, якія звязаны з гэтым набажэнствам, і ахвяраваць іх за ўсіх, хто пакутуе, а адпусты — за душы памерлых і церпячых у чыстцы.

Стацыя 1
Езус асуджаны на смерць

Езу, найсвяцейшы і найчысцейшы, Ты з любоўю і пакораю прымаеш несправядлівы смяротны прысуд дзеля нашага збаўлення, прабач нам і тым, хто асуджае і ганьбуе бліжніх, не забывай сваіх словаў: «Тое, што вы зрабілі аднаму з гэтых братоў Маіх меншых, вы Мне зрабілі» (Мц 25, 40).
Балесная Маці Прыгожай Любові, выпрасі для нас ласку, каб мы нікога не асуджалі і не ганьбавалі, а калі нас саміх напаткае крытыка і несправядлівае асуджэнне — каб умелі з любою і пакораю прыняць гэта і прабачыць.

Стацыя 2
Езус бярэ крыж

Пане Езу! Якая вялікая Твая любоў, што схіліла Цябе дабравольна прыняць цяжар нашых грахоў і адолець гэты балесны шлях, які Ты завяршыў смерцю, прыбіты да крыжа! Мы будзем з любоўю і ўдзячнасцю часта разважаць над Тваёю мукаю і ўшаноўваць яе.
Балесная Маці Прыгожай Любові, Ты суправаджала Езуса на Крыжовым шляху, навучы нас пабожна ўшаноўваць муку Твайго Сына, нашага Збаўцы, і разважаць над ёю.

Стацыя 3
Езус падае першы раз

Цяжар крыжа — амаль невыносны, бо на ім Езус прыняў грахі ўсяго свету. Дый не толькі грахі, але і цярпенні ўсяго чалавецтва. Менавіта любоў схіліла Цябе, Езу, узяць на сябе гэты цяжар. Ты падаеш пад ім, аднак падымаешся, бо любоў дадае Табе сілаў. Мы, слабыя людзі, падаем, таму што грашым. Але Ты падымаеш нас. Дзякуем Табе, добры Езу, за гэтую вялікую любоў.
Балесная Маці Прыгожай Любові, выпрасі для нас ласку, каб мы не грашылі, каб не ўскладалі на Езуса цяжар крыжа.

Стацыя 4
Езус сустракае сваю Маці

Прытулак грэшных, нашая Маці, Дапаможца Езуса ў справе адкуплення! Ты пайшла на Крыжовы шлях, на сустрэчу з Езусам, каб за нас ахвяраваць Яго муку і муку свайго Беззаганага Сэрца, поўнага літасці. Як жа мы ўдзячныя Табе!
Балесная Маці Прыгожай Любові, навучы нас любіць, яднаючыся з мукаю Езуса і цярпеннямі нашых бліжніх.

Стацыя 5
Сымон Кірынэец дапамагае Езусу несці крыж

Сам Сымон не хацеў дапамагчы Езусу ў нясенні крыжа — ён быў змушаны. Аднак судакрананне з Езусавым крыжам і блізкасць Балеснай Маці здзейснілі ў ім цудоўную перамену. У сэрцы Кірынэйца абудзілася спачувальная любоў.
Балесная Маці Прыгожай Любові, абудзі ў нас спачувальную любоў да Езуса, які працягвае несці крыж у абліччы церпячых.

Стацыя 6
Вераніка выцірае твар Езуса

Добрае сэрца і вочы Веранікі заўважылі моцнае цярпенне Езуса на Крыжовым шляху. Яна адважна наблізілася да Яго і выцерла хусткаю Яго спакутаваны твар. За гэтую прыгожую любоў Вераніка атрымала цудоўную ўзнагароду: выяву найсвяцейшага аблічча Хрыста на хустцы.
Балесная Маці Прыгожай Любові, учыні, каб у сваіх сэрцах мы насілі адбітак церпячага Хрыста і спачувальную любоў да бліжніх!

Стацыя 7
Езус падае другі раз

Крыж здаецца Езусу ўсё цяжэйшым, бо сілы пакідаюць Яго. Так пакутуе дарагі Збаўца за нашыя паўторныя грахоўныя падзенні. Аднак Ён устае, каб праз заслугі Яго мукі грэшны чалавек мог паўставаць з грахоў. 
Балесная Маці Прыгожай Любові, не дазволь, каб мы паўторна грашылі і падалі. Аднак калі ўпадзем з-за сваёй слабасці, дапамажы, каб мы ўсталі і больш ужо не жадалі грашыць.

Стацыя 8
Езус суцяшае ерузалемскіх жанчын

Пахвальна плакаць у спачуванні да церпячага Езуса, але калі мы адначасова сваімі грахамі ўчыняем боль Сэрцу Езуса, то заслугоўваем павучальнага напаміну: «Не плачце па Мне, а плачце па сабе і па дзецях вашых». Мы добра робім, калі суперажываем, разважаючы над мукаю Езуса, але гэтага замала — трэба плакаць над сабою, над сваімі грахамі.
Балесная Маці Прыгожай Любові, выпрасі для кожнага з нас скруху сэрца і шчырае шкадаванне за грахі!

Стацыя 9
Езус падае трэці раз

Езус ужо настолькі стомлены і аслаблены, што трэці раз падае пад цяжарам крыжа. Гэта нашы паўторныя падзенні ў грахах дадалі Яму болю. Але наш дарагі Збаўца ўстае з апошніх сілаў — ужо напрыканцы Крыжовага шляху. Пане Езу, праз заслугі Тваёй мукі дай ласку ўстаць з грахоў асабліва тым, хто легкадумна вяртаецца да іх.
Балесная Маці Прыгожай Любові, ратуй ад вечнага асуджэння тых, хто знаходзіцца ў залежнасці!

Стацыя 10
З Езуса здзіраюць адзенне

Пане Езу, перад укрыжаваннем з Цябе жорстка здымаюць вопратку. Па целе, параненым падчас бічавання, цуркамі сцякае кроў. О Найдаражэйшая Кроў, о Кроў адкуплення, абмый і вылечы раны нашых душ, якія мы нанеслі сабе сваімі грахамі.
Балесная Маці Прыгожай Любові, выпрасі для нас ласку, каб мы больш не ранілі грахамі Найсвяцейшага Цела Твайго Сына Езуса!

Стацыя 11
Укрыжаванне Езуса

Найсвяцейшы, найчысцейшы Езус жорстка прыбіты да крыжа. Рукі і ногі Божага Сына знерухомлены! А мы ходзім грахоўнымі шляхамі і чынім зло. О мілы Езу, укрыжаваны Езу, адпусці нашыя грахі праз свае святыя раны!
Балесная Маці Прыгожай Любові, аддаемся Табе ў няволю любові. Мы больш не хочам укрыжоўваць сваімі грахамі Езуса, Твайго Сына.

Стацыя 12
Езус памірае на крыжы

«Сёння будзеш са Мною ў раі» (Лк 23, 43). Пане Езу, гэта першы і раптоўны плён Тваёй мукі: укрыжаваны побач з Табою злачынца навярнуўся і разам з Табою ідзе ў неба. 
О мой Езу, прабач нам грахі нашыя, захавай нас ад агню пякельнага, правядзі ўсе душы да неба. 
Балесная Маці Прыгожай Любові, Ты пад крыжам Езуса вымаліла ў Бога ласку навяртання злачынцы, выпрасі ў Яго ласку навяртання ўсіх грэшнікаў.

Стацыя 13
Езуса здымаюць з крыжа

Добрыя людзі знялі мёртвае цела Езуса з крыжа і паклалі на рукі Балеснай Маці. О Найсвяцейшая Маці, як жа ўдзячны быў Табе Божы Сын за тое, што Ты пасля смерці, гэтак жа як і пасля нараджэння, прыняла Яго ў свае абдымкі!
Балесная Маці Прыгожай Любові, просім Цябе, будзь таксама побач з намі ў хвіліну нашай смерці і прымі нас у свае мацярынскія абдымкі. 

Стацыя 14
Езуса кладуць у грабніцу

Сэрца Найсвяцейшай Маці было спакойнае і ўжо не смуткавала. Яна ведала, што ўваскрослы Езус выйдзе з магілы і пойдзе ў неба. Пане Езу, Ты запэўніў нас, што ідзеш у неба падрыхтаваць нам месца, каб мы былі з Табою. Дзякуем Табе за гэта.
Балесная Маці Прыгожай Любові, будзь нам цяпер Радаснаю Маці Прыгожай Любові і ўчыні, каб мы разам з Табою радаваліся ў небе на векі.

Малітва на заканчэнне

О Балесная Маці, Беззаганная Маці Прыгожай Любові, Ты ўдзельнічала ў муцы і смерці свайго Сына, Езуса, дапамажы нам зразумець, што жыццёвыя выпрабаванні, якія нам пасылае Божы Провід, — гэта дар Божай любові. Дапамажы нам несці сваю ахвяру да канца з думкаю аб збаўленні душ, для якіх з нашага цярпення можа пачаць прамяніцца святло. Дапамажы нам перажываць цярпенне так, як цярпела Ты: з вераю, любоўю і з надзеяй, што нашая мука абавязкова пераменіцца ў радасць. Амэн.

Малітва
да Маці Божай Будслаўскай

Маці Божая Будслаўская, наша Пані і Каралева, мы, Твае падданыя, схіляючы пакорна перад Табою галовы, абяцаем, што заўсёды і ўсюды будзем вернымі Богу, Сыну Твайму, нашаму Збаўцы, вернымі Табе і Касцёлу. З бязмежным даверам аддаем Табе ў апеку нас саміх, нашыя сем’і, нашыя парафіі, нашыя дыяцэзіі, наш Касцёл на Беларусі. Аддаем Табе ў апеку нашых дзяцей, нашу моладзь і дарослых, асабліва хворых, церпячых, слабых, самотных, старых, пакінутых, сіротаў і ўсіх, каму патрэбна дапамога, падтрымка і абарона. Апякунка наша, Каралева наша, дапамагай нам, кіруй намі, апякуйся намі. Тваёй абароне аддаемся, Святая Багародзіца. Амэн.

Акт прысвячэння парафіі
Маці Божай Будслаўскай

Марыя, Найсвяцейшая Пані, Беззаганная Маці Збаўцы! Ты ўжо чатырыста гадоў апякуешся нашаю зямлёю і дазваляеш нам пілігрымаваць да Цябе. Сёння Ты прыбываеш да нас у сваім цудатворным абразе. О Маці, Ты ведаеш пра ўсе цярпенні і ўсе надзеі нашага народа, па-мацярынску адчуваеш барацьбу паміж дабром і злом, паміж святлом і цемраю! Прымі нашы пакорныя просьбы, скіраваныя да Твайго Беззаганнага Сэрца. Узглянь на наш народ, які заўсёды спадзяваўся на Тваю мацярынскую любоў. Выпрасі тое, што найбольш патрэбна Тваім дзецям: адкрывай сэрцы багатых для ўбогіх і церпячых; дапамажы беспрацоўным знайсці працу, адзінокім і пакінутым — сустрэць блізкіх; тым, хто перажывае развод і недахоп сямейнай любові, дай надзею ў Тваім Сыне; сем’ям дай любоў, якая дапамагла б пераадолець усе цяжкасці; маладым паказвай шлях і перспектывы на будучыню; дзяцей ахіні плашчом сваёй апекі, каб яны не траплялі ў пасткі спакусаў; тых, хто жыве ў граху, правядзі да паяднання з Богам. Манаскія супольнасці ажыўляй ласкаю веры, надзеі і любові; святароў вучы наследаваць Твайму Сыну ў штодзённым 
аддаванні ўласнага жыцця за авечак; для біскупаў выпрошвай святло Духа Святога, каб яны вялі Касцёл па шляху збаўлення.
Як найлепшая Маці, атулі любоўю тыя сэрцы і народы, якія найбольш прагнуць гэтага і даверу якіх Ты таксама чакаеш. Няхай для ўсіх настане час супакою і свабоды, час праўды і справядлівасці, час надзеі і любові!
Маці Божая, Беззаганная Марыя! Мы прысвячаем Табе нашыя душы, усе малітвы і працу, радасці і цярпенні. З ахвотаю аддаемся Табе ў няволю любові. Пакідаем Табе поўную свабоду распараджацца намі для збаўлення людзеі і ў дапамогу святому Касцёлу, Маці якога Ты з’яўляешся.
З гэтага часу мы хочам усё чыніць з Табою, праз Цябе і для Цябе. Ведаем, што ўласнымі сіламі мы нічога не зробім. А Ты можаш усё, што згодна з воляю Твайго Сына, Ты заўсёды перамагаеш. 
Маці Божая Будслаўская, учыні каб нашыя сем’і, парафія і ўся Айчына заўсёды былі сапраўдным Валадарствам Твайго Сына, а таксама Тваім. Амэн.

Крыніца:
Перэгрынацыя копіі абраза Маці Божай Будслаўскай падчас Года веры 2012–2013. Набажэнствы падчас трыдуума і перэгрынацыі абраза (дапаможныя матэрыялы)// Мінска-Магілёўская мітрапалітальная курыя. — Мінск, 2012.